канцелярия буюмлари билан савдо қилишдан четлатилган хусусий тадбиркор А.Абдувахидов оила аъзолари билан бирга «намойиш»га чиқди. Маълум ... йўлакларида савдо қилиш учун рухсат берилган ва шартнома имзоланган. тадбиркор учта жойда савдо олиб борган. «Xabar.uz» ихтиёрида савдо қилинган ...\nтармоқларда бир гуруҳ шахсларнинг ТАТУ ректори уларнинг тадбиркорлик фаолиятига тўсқинлик қилаётганини рўкач қилиб чиқишгани ҳақидаги видеолавҳа тарқалган эди.Айтилишича, 2019 йил 4 сентябрь куни Муҳаммад ... ва бошқа шу каби нарсалар савдоси билан шуғулланувчи хусусий тадбиркор А.Абдувахидов ва унинг 5 нафар оила аъзолари университет бош ...\nҳокимлиги матбуот хизмати «расмий муносабат» билдирди. Ўз навбатида тадбиркор ҳам ҳокимликнинг муносабатига акс муносабат билдириб, бугунги ... плантацияси ҳудудига берухсат кирган. Муаллифнинг таъкидлашича, тадбиркорга «Тошкентингга жўна, бу ерда сенинг бизнес билан шуғулланишга ...\nфуқаро Р.Жамалдиновни «шилиб» қолиш пайига тушсами?! Жамалдинов — тадбиркор, Балиқчи тумани «Ўлмас» маҳалласида жойлашган қандолат маҳсулотлари ... учун 2 миллион сўм талаб қилди-да. Розилик аломатини билдирган тадбиркор тўғри Мажбурий ижро бюросининг Андижон вилояти бошқармасига учради: ...\nтумани ҳокими ўринбосарини устига бензин сепиб ёқиб юборган тадбиркор Баҳриддин Исомов қайта суд-психология экспертизаси хулосасидан сўнг кеча, 29 август куни қамоқдан озод этилди. Бу ҳақда тадбиркорнинг ... чиқарган «Яккабоғ воқеаси» асосий иштирокчиларидан бўлган маҳаллий тадбиркорнинг ўша вақтда аффект, яъни кучли руҳий ҳаяжонда бўлганини тасдиқлаган. Иш ...\nгуруҳида 2019 йил 16 август куни Вазирлар Маҳкамаси ходими ва ўзини тадбиркор, деб атаган фуқаро ўртасида юзага келган тортишув акс этган видео ...\n«Xabar.uz»да «Энди Деҳқонобод! Ҳоким тадбиркорни «эзса», бундан халқ, ҳатто болалар жабр кўрса...» сарлавҳали танқидий мақола эълон қилинган эди. Унга нисбатан Деҳқонобод туман ҳокимлигидан ... йил 4 август куни «Xabar.uz» сайтида: «Энди Деҳқонобод! Ҳоким тадбиркорни «эзса», бундан халқ, ҳатто болалар жабр кўрса...» сарлавҳали ...\nвилоятининг олис Деҳқонободида хайрли ишга қўл урган пойтахтлик тадбиркор хонавайрон этилмоқда. Унинг мурожаатига маҳаллий мутасаддилар ... керак. Сабри етармикан шаҳарликнинг? Бу ишга қатъий бел боғлаган тадбиркор бу орада Ўзбекистон Республикаси Вазирлар Маҳкамасига ҳам мурожаат ...


Болалар кўп касал бўлишининг 7 сабаби - Farzand.uz\nБолалар кўп касал бўлишининг 7 сабаби\nFeruza 18.01.2018 17:44 1546 01\nКўп касал бўладиган бола ҳар қандай онани жуда оғир аҳволга солиб қўяди. Шифокор қабулига тинимсиз қатнашлар, яхши шифокор излаш, таҳлиллар, дори-дармонлар, касаллик таътилига чиқишлар ва ҳафталар давомида тўрт девор ичида қамалиб қолиш азоблари. Боланинг бундай тез-тез касал бўлишига сабаб нима?\nУлар психосоматик деб аталувчи ҳар хил касалликлар келтириб чиқариши мумкин. Стресслар, оғир кечинмалар, ҳаяжонли дақиқалар болалар иммунитетига кучли путур етказади.\nНаслдан наслга ўтиш\nАгар ота-она ҳаётининг кўп қисмини бурнида рўмолча билан ўтказган бўлса, боланинг тез-тез касалликка чалина бошлашидан ажабланмаса ҳам бўлади.\nҲомиладорлик пайтидаги муаммолар\nБаъзи маълумотларга қараганда, она қорнида ривожланишдаги муаммолар, ҳомиладорлик ва туғишнинг оғир кечиши, бўлғуси онадан ўтказилган инфекциялар ҳам янги туғилган чақалоқ иммунитетига зарар етказади.\nВақтидан олдин туғилиш\nАгар гўдак муддатидан олдин туғилса, у ҳам тез-тез касалликка чалиниш хавфи бўлган гуруҳга киради.\nБунда боланинг айнан нимага реакцияси борлиги муҳим эмас. Тиббиёт ходимлари атопик дерматит, озиқ-овқатлар аллергияси, поллиноз, бронхиал астма ва бурун-халқум инфекцияларининг ҳаммаси учун битта ген жавоб беришини исбот қилди. У ҳам наслдан наслга ўтади.\nБола рационида витаминлар, оқсил, микроэлементлар, клетчаткаларнинг камлиги ёки у сунъий овқатлар билан боқилаётган бўлса, бу иммунитет учун из қолдирмасдан ўтиб кетмайди.\nНотўғри яшаш тарзи\nАгар бола уйда ўтирса, камдан-кам сайрга чиқса, спорт билан шуғулланмаса ва тоза ҳавода фаол ўйинлар ўйнамаса унинг вирусга чалиниш хавфи юқорироқ бўлади. Жамоат транспортларида кўп юрадиган, ёпиқ жойдаги гуруҳлар ичида кўп шуғулланадиган, болалар боғчасига борадиган, турли хил тадбирларга ва одамлар тўпланадиган жойларга кўп қатнашадиган болалар ҳақида ҳам худди шуни айтиш мумкин.


Парламент қуйи палатасида қўмиталар тузилди\n2020 йил 22 январь куни Ўзбекистон Республикаси Олий Мажлиси Қонунчилик палатасининг мажлиси бўлиб ўтди. Унда янги парламент қуйи палатасининг қўмиталарини шакллантириш масаласи кўриб чиқилди.\nМажлисида депутатлар эътиборига иккинчи ўқишда ҳавола этилиб, муҳокама марказида бўлган долзарб масалалардан бири, шубҳасиз, «Ўзбекистон Республикасининг Солиқ кодексига ўзгартиш ва қўшимчалар киритиш тўғрисида»ги қонун лойиҳаси бўлди.\n2019 йил 9 декабрь куни Олий Мажлис Қонунчилик палатасининг навбатдаги мажлисида депутатлар “Махсус иқтисодий зоналар тўғрисида”ги қонун лойиҳасини иккинчи ўқишда кўриб чиқдилар.\nҲудудий адлия органлари ҳузуридаги малака комиссияларининг стажировкадан ўтган шахслардан имтиҳон олиш ваколати тугатилиб, уларга нотариус лицензияси амал қилишини тўхтатиб туриш ва тугатиш билан боғлиқ ишларни кўриб чиқиш вазифаси юклатилмоқда.\nДепутатлар таклифи асосида “Инвестициялар тўғрисида”ги қонун лойиҳасининг номи ўзгарди\nДепутатлар қайд этишича, инвестиция муҳитини янада яхшилаш, тўғридан-тўғри инвестицияларни жалб этишни рағбатлантириш, инвесторларнинг Ўзбекистон иқтисодиётига ишончини мустаҳкамлаш давлат сиёсатининг устувор йўналишларидан бири ҳисобланади. Бу, ўз навбатида, мустаҳкам ва барқарор ҳуқуқий базани шакллантиришни талаб этади.\nДавлат божларининг ставкалари асоссиз оширилмайди\nКун тартибидаги масалалардан бири — “Давлат божи тўғрисида”ги қонун лойиҳаси иккинчи ўқишда моддама-модда, бобма-боб кўриб чиқилди. Таъкидлаш жоиз, мазкур қонун лойиҳаси Солиқ кодексининг янги таҳрирдаги лойиҳасини ишлаб чиқиш доирасида тайёрланган бўлиб, давлат божларини ундиришни тартибга солувчи 38 та норматив-ҳуқуқий ҳужжатни ўзида бирлаштирган.\nБандихон тумани ташкил этилмоқда\nЎзбекистон Республикаси Олий Мажлиси Қонунчилик палатасининг навбатдаги мажлиси ўтказилди. Унда депутатлар Сурхондарё вилояти таркибида Бандихон туманини ташкил этиш ҳамда Қизириқ, Бойсун ва Қумқўрғон туманлари ҳудудлари чегарасини ўзгартириш тўғрисидаги масалани кўриб чиқдилар.\nМоддий маданий мерос объектларини муҳофазалаш мақсадида жамоатчи инспекторлар фаолияти йўлга қўйилди\nВазирлар Маҳкамасининг 2019 йил 18 октябрдаги “Моддий маданий мерос объектларидан фойдаланиш тартиби тўғрисидаги низомни тасдиқлаш ҳақида”ги қарорига мувофиқ, моддий маданий мероснинг кўчмас мулк объектлар сони 8208 тани ташкил этиб, жорий йилнинг 1 ноябрь ҳолатига 5636 та моддий маданий мерос кўчмас мулк объектларининг кадастр ҳужжатлари расмийлаштирилган. Қолган объектларни расмийлаштириш жараёнлари давом этмоқда.\nДепутатлар янги таҳрирдаги Солиқ кодексини биринчи ўқишда қабул қилдилар\nОлий Мажлис Қонунчилик палатасининг 2019 йилнинг 26 ноябрь куни бўлиб ўтган навбатдаги мажлисида депутатларнинг эътибори биринчи ўқишда муҳокамага киритилган янги таҳрирдаги Солиқ кодексига қаратилди.\nДепутатларни қониқтирмаган парламент сўровларига жавоблар кун тартибидан чиқарилди\nПарламент фаолиятининг асосий йўналиши қонун ижодкорлиги ҳисобланса, унинг яна бир муҳим функцияси сифатида парламент назоратини кўрсатиш мумкин. Хусусан, унинг муҳим шаклларидан ҳисобланган парламент сўрови ҳуқуқий давлатнинг муҳим мезони – қонун устуворлигини таъминлаш, инсон ҳуқуқ ва эркинликларини тўлақонли рўёбга чиқаришга хизмат қилади.\n“Давлат божи тўғрисида”ги қонун лойиҳаси биринчи ўқишда қабул қилинди\nҚонун лойиҳасида бир қатор турлар бўйича ставкалар пасайтирилиши кўзда тутилган. Хусусан, мол-мулкни ижарага бериш шартномасини тасдиқлаганлик ҳамда адлия органлари томонидан давлат рўйхатидан ўтказганлик учун тўланадиган давлат божларининг камайтирилиши белгиланмоқда.\nЁшлар парламент аъзоларининг доимий эътиборида\nТошкент вилояти Зангиота туманидаги Маданият саройи ва 32-сонли умумий ўрта таълим мактабида “АКАДЕМИК...\nЭкологик партия фракцияси аъзоларининг позицияси қандай?\n2020 йил 17 февраль куни Олий Мажлис Қонунчилик палатасидаги Ўзбекистон Экологик партияси фракциясининг...\nДавлат дастури лойиҳаси — фракция аъзолари эътиборида\nЖорий йилнинг 17 февраль куни Олий Мажлис Қонунчилик палатасидаги Ўзбекистон “Адолат” социал-демократик...


19:47 26 Августа 2020\nБугун – 2020 йил 26 август, чоршанба куни Наманган шаҳрида “Akhsikent hotel” меҳмонхонасининг очилиш маросими бўлиб ўтди. Унда вилоят ҳокими Хайрулло Бозоров иштирок этиб, Наманганда туризм даври бошланаётганига урғу берди.\n“Наманган туризмини очилмаган қўриққа ўхшатса бўлади. Наманган икки тоғ тизмаси кесишмасида, унинг шундоқ пойида жойлашган. Табиий-геологик жиҳатдан улкан имкониятларга эга. Табиат инъомларини асраган ҳолда улардан самарали фойдаланиб, туризмни ривожлантириш бўйича бир қатор йирик лойиҳалар амалга оширилмоқда. Бу қутлуғ жой энг улуғ байрам арафасида очилаётгани бежизга эмас. Наманганда яқин бир-икки йил ичида ўнлаб шундай меҳмонхоналар қад кўтаради. Айни пайтда барчасида қизғин қурилиш жараёнлари кетмоқда”, - деди вилоят раҳбари.\nДарҳақиқат, Туризм тараққиётини истар эканмиз, бунинг учун меҳмон ва саёҳлар учун қулай шароитларни муҳайё этишимиз лозим. Бунда юқори даражада хизмат кўрсатувчи замонавий меҳмонхоналарнинг ўрни катта.\nМиллий услубдаги токча косамон, ганчкорлик ва наққошлик услубидаги арк – намоён, ислимий услубдаги нақш ва ганч иши билан безатилган шифт - буларнинг бари қадимдам ота-боболаримиз қурган уйларда, саройларда бўлган. Айнан шу қурув ва пардоз санъати Наманган шаҳрида – “Akhsikent hotel” меҳмонхонаси тимсолида қайта жонланганини кўришимиз мумкин.\n40 миллард маблағ эвазига қад кўтарган меҳмонхона 163 ўринга мўлжалланган бўлиб, 1 та апартамент, 5 та люкс, 70 та стандарт хоналардан иборатдир. Унинг очилиши 40 кишини янги иш билан таъминлади.\nРежага кўра меҳмонхона бир йилда 8,0 млрд. сўмлик хизмат кўратиш, бошқача айтганда 40 минг маҳаллий ва хорижий меҳмонларга сифатли хизмат кўрсатиш кўзланган.\nМаълумот ўрнида, “Akhsikent hotel” фойдаланишга топширилиши билан Намангандаги меҳмонхоналар сони 29 тага етди. Жорий йилнинг ўзида вилоятда жами 550 ўринли яна 10 та меҳмонхона қуриш режалаштирилган.\nНаманган вилояти туризмни ривожлантириш бошқармаси масъул ходими.


Олимпиада чемпиони Фазлиддин Ғоибназаров билан интервью / Olamsport.com\nОлимпиада чемпиони Фазлиддин Ғоибназаров билан интервью\nТеглар : Рио-2016Фазлиддин ҒоибназаровИнтервьюБокс\nУмумжамоа ҳисобида биринчи ўринни қўлга киритган вакилларимиз 3та олтин, 2та кумуш ва 2 бронзани қўлга киритишганди. Олимпиаданинг сўнгги кунида делегациямиз таркибига учинчи олтинни тақдим этган боксчимиз Фазлиддин Ғоибназаров бу натижани қайд этиш учун жуда оғир йўлни босиб ўтди. Унинг Лондон Олимпиадасининг чорак финалида иштирокини тўхтатиши, Осиё ва жаҳон чемпионатида кумушни қўлга киритиши бежиз эмаслигини ушбу Олимпиадада исботлаш учун ажойиб имконият эди. Ҳамюртимиз бундан оқилона фойдаланди ва ҳозирги кунда жаҳонда 64 кг вазн тоифасида ким етакчи эканлигини барчага намоён эта олди. Чемпионимизга Олимпиада таассуротлари ва фаолиятига оид бошқа саволлар билан мурожаат қилдик.\nФазлиддин Ғоибназаров 1991 йил 16 июнда Тошкент вилояти Бекобод шаҳрида таваллуд топган. 64 кг вазн тоифасида жанг олиб боради. Оилали, икки фарзанднинг отаси. Кўп карра Ўзбекистон чемпиони, 2007 йил Озарбайжон пойтахти Боку шаҳрида бўлиб ўтган ёшлар ўртасидаги жаҳон чемпионати бронза медал соҳиби, Лондон-2012 Олимпиадаси чорак финалчиси, 2013 йил Бутунжаҳон Универсиадаси кумуш медал соҳиби. 2015 йил Таиландда бўлиб ўтган катталар ўртасидаги Осиё чемпионати кумуш медали эгаси. Шу йили Қатар пойтахти Доҳа шаҳрида бўлиб ўтган жаҳон чемпионати вице- чемпиони ва 2016 йил Рио Олимпиадаси ғолиби.\n- Фазлиддин аввало, суҳбатимизни бошимизга оғир мусибат тушиб, юрт отасидан айрилиб қолганимиз, бу инсон спортчиларнинг муравватли ҳомийси эканини эслаш билан бошласак. Ушбу инсон билан кўришиш, шахсан совғаларни қабул қилиб олишингиз мумкин эди. Бу мусибатни қандай қабул қилдингиз?\n- Ҳа, халқимиз оғир жудоликка учради. Ватанни севиш, фарзандларини улуғлашни дунёга кенг намоён этган, халқпарвар юртбошимиздан айрилиб қолдик! Барча ўзбек халқига ҳамдардлигимни билдираман. Шу кунга қадар, биз ёшлар эришиб келаётган ютуқларимизнинг барчаси юртбошимизнинг ғалабалари эди. Биз ёшларга яратиб берилаётган имкониятлар, шарт- шароитлар ва эътиборни ҳеч қайси юртда кўрмагандим. “Фарзандларимиз биздан кўра, кучли, билимли, доно ва албатта бахтли бўлишлари шарт” деган сўзлари ҳамон қулоғим остида жаранглайди. Бизга бўлган ишонч, эътибордан рағбатланардик, илҳомланардик ва бу ишончни оқлаш учун оз бўлса-да, ўз ҳиссамизни қўшиш учун ҳаракат қилардик.\n- Энди бевосита Олимпиада борасида суҳбатлашсак. Мусобақа аввалида, энг кучли рақиб деб Дунайцевни кўрганмидингиз?\n- Шу пайтга қадар ҳеч қайси рақибимни кучсиз, деб ҳисобламаганман. Ҳар бирининг ўзига яраша кучли жиҳати бор. Олимпиадада заиф рақиб бўлмайди. Лекин россиялик боксчи билан ўзига хос ҳисоб-китобим мавжуд эди. Хабарингиз бор, Қатарнинг Доҳа шаҳрида бўлиб ўтган жаҳон чемпионатида у билан финалда тўқнаш келгандим. Ўшанда рус боксчисининг омади келган эди. У билан жангимда ўшандаги мағлубият тасодиф эканлигини ҳам исботлашга ҳаракат қилдим. Шукрки, бу борада меҳнатларим бесамар кетмади.\n- Ярим финал ва финалда биринчи раунд рақиблар ҳисобига ёзилди. Ваҳоланки, сиз аниқроқ ҳаракат қилгандингиз. Бу ҳолатдан сўнг, сизда ҳакамларга нисбатан эътироз уйғонмадими?\n- Ҳакамлар доимо ҳақ. Чунки улар бевосита ринг ичидан жараённи кузатиб боришади. Қолаверса, Олимпиадада ўз ишининг усталари фаолият олиб боради. Шундай экан, уларнинг ҳаракатига эътироз билдириш ноўрин. Буни ғалаба қозонганим учун айтаётганим йўқ. Мағлубиятга учраган тақдиримда ҳам ҳакамларни айбламаганман. Камчиликни ўзимдан қидирганман. Қолаверса, рингда фақат кучлиларнинг қўли кўтарилади. Ҳакамларни муҳокама қилишнинг ҳожати йўқ, деб ҳисоблайман.\n- Нима деб ўйлайсиз, Дунайцев, Сотомайорнинг савияси ўша Ломаченко даражасидами?\n- Ҳар бирининг кучли ва кучсиз тарафи бўлади. Дунайцев юқорида айтиб ўтганимдек, ҳозирги кунда вазн тоифамиздаги энг сара рақибларимдан бири. Сотомайор эса, гарчи Озарбайжон номидан чиқиб юрган бўлса-да, Куба бокси тарбияланувчиси ҳисобланади. Куба бокси эса, қай даражада кучли эканлиги барчага аён. Уларнинг ҳам ўз савияси бор. Лекин рақиб сифатида Ломаченко ҳар жиҳатдан кучлироқ. Шунинг учун ҳам уч карра Олимпия чемпиони ҳисобланади. Қолаверса, профи-боксда ҳам яхши натижаларни қайд этаяпти.\n- Дарвоқе, Василий табрик йўлладими? Ҳар ҳолда у билан қадрдон ҳисобланасиз?\n- Ҳозирги кунда тўғрисини айтсам, интернет тармоқларига кириш учун вақт ҳам топа олмаяпман. Кўпроқ оила даврасида бўлиш учун ҳаракат қиляпман. Биласиз, спортчи учун вақт ғанимат. Ўқув машғулот йиғинлари, мусобақалар туфайли оила даврасида кам бўласиз. Шунинг учун, бундай дақиқаларни соғиниб қоламиз.\n- Аброр Турсунпўлатов сиз учун қандай аҳамиятга эга бўлган шахс ҳисобланади?\n- “Устоз отангдек улуғ”, деб бекорга айтишмаган. Устозимни отам каби қадрлайман. Ўз ўрнида йўлбошчим, маслаҳатгўйим, дўстим каби кўраман. У инсон ҳаётимда муҳим ўрин тутади. Жуда ҳам ҳурматим чексиз. Ҳар бир ютуғимнинг сабабчиси, десам муболаға бўлмайди. Фурсатдан фойдаланиб, устозимга ўзимнинг чексиз миннатдорчилигимни билдираман.\n- Риода ўтказган жангларингиз орасида энг қулайи биринчиси бўлди. Тўғри, Олимпиадада кучсизлар бўлмайди. Шундай бўлса-да, бу ҳақиқат.\n- У ҳам кучли рақибларимдан бири. Ўша жангимдаги кайфиятим жуда аъло даражада эди. Чунки оиламизга кутилган меҳмон, яъни қиз фарзандим дунёга келди. Ғалабаларимнинг асосий сабабчиси, десам ҳам бўлади. Айтишади-ку, қиз отасига меҳрибон бўлади, деб. Қайсидир маънода осон ўтган бўлиши мумкин. Лекин мусобақадаги илк жанг барибир муҳим саналади. Барибир биринчи учрашувда ҳаяжон бўлади.\n- Айтинг-чи, Олимпиада чемпиони бўлишдан кўра, мухлислар кўнглини олиш қийин эканми?\n- Албатта, бу борада кўп гапириш мумкин. Чунки сизни ҳурмат қилиб, суратга тушишга ҳаракат қилса-ю, сиз у билан вақт тиғизлиги туфайли туша олмасангиз ёки ғалаба билан табриклаб SMS ёзса. Кечроқ жавоб берсангиз ҳар хил тушуниш мумкин. Қолаверса, ҳар хил кайфиятда бўласиз. Шундай бўлса-да, имкон қадар кайфиятим қандай бўлишига қарамай, имкон қадар мухлислар кўнглини олишга ҳаракат қиляпман. Чунки биз учун дуода бўлганлар шу халқимиз ҳисобланади.\n- Гарчи, ҳазил бўлса-да, Раҳматжон Рўзиохунов секундантлар орасида Олимпиада чемпиони бўлди, дейиш мумкинми?\n- Ҳа, тўғри айтасиз. Чунки шу инсон зиммасида жуда ҳам катта маъсулият турганди. Спортчи қайсидир маънода жангни қандай кайфиятда олиб бориши секундантларга ҳам боғлиқ. Раҳматжон ака эса, буни ажойиб тарзда уддалади. Унинг руҳимизни кўтариши, кўрган бўлсангиз, барча нарсага улгуради.\n- Жанг мобайнида қўлларингизни тез-тез тушириб оласиз. Бу рақибни мағлубиятга учрата олишингизга кўзингиз етгани учунми ёки бу чалғитувчи ҳолми?\n- Ҳар бир спортчининг жанг олиб бориш услуби бўлади. Мен ҳам бундан мустасно эмасман. Бундай жанг олиб боришим, рақибни чалғитувчи услубларимдан бири десам ҳам бўлади.\n- Сизнинг ўзига хос сезувчи ҳиссиётингиз бор. Адашмасам, икки йил аввалги суҳбатимизда Шаҳрам Ғиёсовни иқтидори ҳақида сиздан эшитган эдим. Балки яна бирор бир ёш боксчи ҳақида фикр юритарсиз?\n- Ҳозирги кунда иқтидорли ёшлардан Бектемир Мелиқўзиевни айтиб ўтишим мумкин. Унда ўзига хос истеъдоди бор. Буни Рио Олимпиадасида ҳам уддалади. Навбатдаги ўйинларда албатта юқори поғонадан жой олади, деган умиддаман. Қолаверса, юртимиз иқтидорларга бой. Ҳали кўплаб чемпионлар чиқишига ишонаман.\n- Финал жангидаги қўлқопингизни нима қилдингиз?\n- Жангдан сўнг, ашаддий бир мухлисимнинг илтимосига кўра, дастхат қўйиб, эсталик сифатида совға қилдим.\n- Насиб этса, Токио Олимпиадасига чемпион сифатида ташриф буюрасиз. Бу сизга янада маъсулият юклайди. Чунки мухлислар сиздан фақат ғалаба кутади?\n- Чемпион бўлиш осон, аммо чемпионликни ушлаб туриш жуда ҳам қийин. Чунки ҳозирги кунда янги иқтидорли ёшларимиз кўпаймоқда. Нафақат жаҳонда, балки юртимизда ҳам бундай ёшлар топилади. Токио-2020га келсак, мазкур тўрт йилликнинг нуфузли мусобақасида ҳам юртимиз шаънини муносиб ҳимоя қлиб, юртдошларимиз ишончини оқлайман.\n17 сен 11:49:30\nОмад чимпионга, яна ва яна ғалабалар кутиб қоламиз.\n16 сен 20:22:59\nФазлиддин сенга ва барча спортсиларимизга омад\n16 сен 19:46:08\nФазлиддин куролмайдиган гийбатчилар гап суз килаверишади. Биз сенга ишонамиз. Омад ! Сендан янаям янги марраларни эгалашингни кутамиз.\n16 сен 18:22:39


Тожикистонда витаминли ун ишлаб чиқарилади (видео)\nТожикистон Президенти Имомали Раҳмоннинг таъкидлашича, витаминлар билан бойитилган ун ишлаб чиқариш мамлакатда олти ойдан кечиктирмай бошланиши керак.\nБу одамлар ҳаётининг ва соғлиғининг яхшиланишига олиб келиши керак, дейилади фармонда. Расмийлар Раҳмоннинг буйруғи туфайли одамлар соғлом озиқ-овқатга сарф-харажатларини кўпайтирмасдан витаминлар олишларини таклиф қилишмоқда.\nТожикистон Президенти Имомали Раҳмон имзолаган фармонда ун ишлаб чиқарувчилар ўз маҳсулотларини фойдали моддалар — рух, темир, Б12 витамини ва фолий кислотаси билан бойитишга мажбурлиги белгиланган. Расмий статистик маълумотларга кўра, мамлакат аҳолисининг деярли учдан бир қисми қашшоқлик чегарасида яшайди ва ун — одамлар учун асосий озиқ-овқат маҳсулотидир. Бундай овқатланиш танадаги деярли барча фойдали моддаларнинг етишмаслигига олиб келади. Расмийларнинг фикрига кўра унни бойитиш вазиятни тўғрилашга ёрдам беради.\n“Масалан, биз темирни унга қўшишни таклиф қилдик, чунки бизнинг аҳоли асосан унни истеъмол қилади. Бутун аҳоли — болалар, бир ёшдан қарияларгача кўп нон истеъмол қиладилар. Ҳатто гуруч ва паловни нон билан истеъмол қиламиз. Биз темирни қўшиш билан муаммоларни ҳал қиламиз. Анемия билан Б12 витаминини қўшиш орқали биз танадаги витамин етишмаслиги муаммосини ҳал қиламиз “, — дейди Соғлиқни сақлаш вазирлиги оналик ва болаликни муҳофаза қилиш бўйича мутахассиси Шерали Раҳматуллоев.\nУнни бойитиш тўғрисидаги қонун ўтган йили қабул қилинган, аммо амалда бажарилмаган. Аввало мамлакатдаги барча ун заводларини қайта жиҳозлаш ва қўшимчаларни чет элдан олиб келиш зарур бўлади, бу эса маҳсулот нархига таъсир қилади. Аммо ҳозирда Раҳмоннинг қарори якуний ҳисобланади ва уни бажариш шарт. Расмийлар айни вақтда вазият у қадар ёмон эмаслигига, нархлар сезиларли даражада кўтарилмаслигига ишонтирмоқдалар.\n«Ушбу қонун қабул қилинишининг кечикишига сабаблардан бири ун нархининг кўтарилишидан қўрқиш эди. Аммо биз харажатларни аҳамиятсиз деб ҳисобладик. Агар бир қоп ун 200 сомонийга тушса, қўшимчалар нархни атиги бир сомонийга кўтаради», деб давом этади Шерали Раҳматуллоев.\nСоғлиқни сақлаш вазирлиги расмийларининг сўзларига кўра, улар унни бойитиш билан тўхтамайдилар. Улар ичимлик суви ҳамда ўсимлик мойи каби маҳсулотларга ҳам фойдали моддаларни қўшишни режалаштиришган.\nМанижа Нурзода ўта қашшоқликда яшайди. У уч фарзандли ёлғиз она. Уларнинг иккитаси ногирон. Уларнинг Сарикишти қишлоқ кенгашидаги битта хонали уйида кичик болалар билан яшаш учун шароит йўқ. Ошхона — битта печка, битта хонанинг эшиги олдида газ баллони бор. Ҳовли бир метр кенгликда. Бу ерда Манижа яхши об-ҳавода кийимларни қуритади. Электр йўқ: қўшни уйда яшайдиган собиқ эри симларни кесиб ташлаган. Шунинг учун, қишда, кичкина печка кўмир билан иситилади, уни онаси Душанбе атрофидан олиб келади. «Электрсиз биз ўзимизни фақат кўмир билан иситишимиз мумкин», дейди у.\nМанижанинг собиқ эри алимент тўлайди — ойига тахминан 39 доллар. Яна 5 доллар — қашшоқлик учун нафақа. Пул болалар учун дори-дармонларга сарфланади ва онаси, баъзида қўшнилар овқатга ёрдам беради. Манижанинг икки яшар ўғли мия ярим фалажига чалинган, бола шол бўлиб, ҳеч нарсани кўра олмайди.\nҚўшнилар вақти-вақти билан кичкина бола учун картошка, пиёз ва сут олиб келишади. Аммо парҳезнинг асоси нон ҳисобланади. Манижа бир қоп унни бирдан сотиб олади ва бир неча кунда қўшниларига пирожное пишириш учун боради. Болалар нонушта, тушлик ва кечки овқат учун нон ейишади. Озиқ моддалар етишмаслиги туфайли чақалоқлар кўпинча касал бўлиб қолишади.\n«Бизга бир ойда бир қоп ун керак. Болалар кичкина, улар кўп овқат ейишлари керак. Бошқа тўйимли овқат йўқ, баъзида нон ҳам бўлмайди», — дейди Манижа Нурзода.


Ғолиб Ғайбуллаевни табриклаймиз! - "Насаф" ФК расмий веб-сайти\n22 Jan 2019 Янгиликлар, "Насаф"га оид асосий хабарлар\nҒолиб Ғайбуллаевни табриклаймиз!\nБугун “Насаф” жамоасининг ҳимоячиси, 5-рақамдаги иқтидорли футболчиси Ғолиб Ғайбуллаев ўзининг туғилган кунини нишонламоқда. Ғолиб бугун 23 ёшни қарши олди.\nҒолиб жамоамизнинг асосий таркибида тўп тепаётганига ҳали кўп вақт бўлгани йўқ, аммо у ўзининг тиришқоқлиги ва ишончли ўйини билан мураббийларимизнинг эътиборига тушди, бу орқали “аждарлар”нинг асосий таркиб ўйинчисига айланди. У ўзининг мазмунли ўйинлари орқали, мухлисларимизнинг ҳам эътирофига сазовор бўлди.\nҒолиб Ғайбуллаевни бугунги туғилган куни билан клубимиз раҳбарияти, мураббийлари, футболчилари ва барча ходимлари ҳамда клубимиз ишқибозлари номидан қизғин муборакбод этамиз. Унга сиҳат – саломатлик, узоқ умр ва бахт тилаймиз. Барча истаклари амалга ошишига тилакдошмиз. Футболчилик фаолиятида эса каттадан-катта муваффақиятлар тилаймиз.


hidoyat.uz – “Мовароуннаҳр” нашриётининг сайти - Ҳикматларга тўла мисралар\nҲикматларга тўла мисралар\nҲазрат Алишер Навоийнинг 268 рубоийдан иборат “Назмул жавоҳир” асарида ҳазрат Алининг (розияллоҳу анҳу) ҳикматли сўзлари шарҳланган. Милодий Х асрда Шариф Розий тўплаган саҳобанинг ҳикматли сўзлари “Наҳжул балоға” деб номланади. XI асрда “Наҳжул балоға”ни янада мукаммаллаштирган олим Жоҳиз (Амр ибн Баҳр) асарни “Насрул лаолий” (Қимматбаҳо тошларнинг сочилиши) дея номлаган. Кейинчалик ушбу асарнинг маълум қисмларини Рашидиддин Ватвот, Дарвеш Ашраф Хиёбоний форс тилида шарҳлаб, назмга солади. Алишер Навоий ҳазрат Алининг (розияллоҳу анҳу) қабри Балхда экан, деган хабарлардан илҳомланиб, “Насрул лаолий” асарини турк тилида рубоий жанрида шарҳлайди ва уни “Назмул жавоҳир” деб номлайди. Биз ушбу ўринда “Назмул жавоҳир” асаридан бир-икки рубоийни келтирамиз.\n“Башшир нафсака биз-зафари баъдас-сабри” (Сабрдан сўнг ютуқ келиши муқаррарлигидан нафсингга башорат бер!). Алишер Навоий бу ҳикмат дурини бундай назм ипига тизади:\nИш сабр сари анга ишорат англа,\nСабрини зафар сари башорат англа.\nСабр, бардош, тоқат – бу уч эгиз тушунча инсон хулқининг зийнатидир. Қуръони каримда: “Эй мўминлар, сабр қилиш ва намоз ўқиш билан (мендан) мадад сўранглар. Албатта, Аллоҳ сабр қилгувчилар билан биргадир” (Бақара, 153), дейилган.\nСабр ҳақида кўп алломалар ўзларининг нодир фикрларини айтиб ўтишган. Бироқ уларнинг орасида Навоийнинг таърифи бўлакча: “Сабр – ҳажр шомидек қоронғу ва узун, аммо сўнгги висол тонги; сабр – ҳаж йўлидек қийин ва йироқ, лекин ниҳояти – иқбол Каъбаси”.\nИнсоннинг гўзал сифатларидан бири ҳилм, яъни мулойимликдир. Ҳазрат Али (каррамаллоҳу важҳаҳу) ҳилм ҳақида: “Башошатул маръи ъатиййатун санийатун” (Кишининг мулойимлиги (эҳсондан кейин) иккинчи совғадир) деган. Алишер Навоий бу ҳикматни ҳам маҳорат билан рубоийга солган:\nАшколи сипеҳр оллида осон келди.\n(Эҳсон қилиш кимнинг сийратига жо бўлса, дунё мушкуллари унинг олдида осон ечим топади. Эҳсон инсон учун зебу зийнат кабидир. Киши эҳсон қилишда мулойимлик қилса, худди иккинчи марта эҳсон қилгандай бўлади.)\nМулойимлик, очиқ чеҳралик кўпинча “ҳилм” деган фазилат билан ёндош келади. Унинг соҳиби “ҳалим” дейилади. Ҳалимлик, аввало, Аллоҳнинг буюк сифатларидан биридир.\nОйша онамиздан (розияллоҳу анҳо) ривоят қилинади: “Пайғамбаримиз (соллаллоҳу алайҳи ва саллам): “Эй Ойша, албатта, Аллоҳ ҳалимдир. У зот мулойимликни яхши кўради ва мулойимлик учун қўполликка ҳамда ундан бошқага бермаган нарсани беради”, дедилар”.\n“Айбларни беркитишда тун каби бўл!” дея хитоб қилган Мавлоно Жалолиддин Румий. Дарҳақиқат, эзгулик йўлида айбпўшлик – бу улуғ фазилат. Аммо бунинг терсини қиладиган, яъни, “тирноқ тагидан кир қидирадиган”лар тоифаси бугун ҳам йўқ эмас. Демак, бундай қусур ҳамма замонларга тегишли. Ҳазрат Али айтади: “Ихвану ҳазаз-замани жавасисул ъуйуби” (Замона кишилари айб изловчилардир). Ушбу ҳикматни Алишер Навоий назмда бундай талқин этган:\nДаҳр аҳлики келди аҳли номус бари,\nҚардошлар эрур макр ила маҳбус бари,\nОлингда неча қилса заминбўс бари,\nЛекин бордур айбингга жосус бари.\nУстоз Азиз Қаюмов ушбу рубоийни бундай шарҳлаган: “Олам эли гарчи ўзларини ору номусли деб билсалар ҳам қардошларинг ҳаммалари макр тузоғига тушган, унга тутқун бўлганлардир. Улар сенинг олдингда ер ўпиб, таъзим қилиб турсалар-да, барчаси айбингни пойловчи жосуслардир”.\nАбу Барза Асламийдан (розияллоҳу анҳу) ривоят қилинади: “Расулуллоҳ (соллаллоҳу алайҳи ва саллам): “Эй тили билан имон келтириб, қалбига имон кирмаганлар жамоаси! Мусулмонларни ғийбат қилманглар ва уларнинг айбларини ахтарманглар! Ким уларнинг айбини ахтарса, Аллоҳнинг ўзи унинг айбини ахтаради. Аллоҳ кимнинг айбларини ахтарса, уни уйининг ичида шарманда қилади”, дедилар” (Абу Довуд, Имом Термизий ривояти).\nҲазрат Навоий арабий ҳикматларга замонасига муносиб тарзда мурожаат қилади. Рубоийларнинг илк мисраларида ўқувчини хулоса чиқаришга тайёрлаб, тагдор маъноларни учинчи ва тўртинчи мисраларида ўзига хос услубда ифода этади.


Комилов Темуржон Каландарович\n1999-2004 йй. - Жаҳон иқтисодиёти ва дипломатия университети бакалавр\n2004-2006 йй. - Жаҳон иқтисодиёти ва дипломатия университети магистр\n2005-2005 йй. - Ўзбекистон Республикаси Молия вазирлиги ҳузуридаги Республика йўл жамғармаси Ижро этувчи дирекциясининг референт – котиби\n2005-2006 йй. - Ўзбекистон Республикаси Молия вазирлиги ҳузуридаги Республика йўл жамғармаси Ижро этувчи дирекциясининг умумий бўлимида бош мутахассис\n2006-2007 йй. - Ўзбекистон Республикаси Молия вазирлиги ҳузуридаги Республика йўл жамғармаси Ижро этувчи дирекциясининг Республика ҳудуди бўйича йиллик ва ўрта муддатли йўл қурилиш дастурларини шакллантириш ва пудратчиларни танлаш бўлими етакчи мутахассиси\n2007-2008 йй. - Ўзбекистон Республикаси Молия вазирлиги ҳузуридаги Республика йўл жамғармаси Ижро этувчи дирекциясининг Республика ҳудуди бўйича йиллик ва ўрта муддатли йўл қурилиш дастурларини шакллантириш ва пудратчиларни танлаш бўлими бош мутахассиси\n2008-2009 йй. - Саудия Арабистони қироллигида “Saudi Arabian Bechtel Company” мутахассиси (Ўзбекистон Республикаси меҳнат ва аҳолини ижтимоий муҳофаза қилиш вазирлигининг ташқи меҳнат миграцияси масалалари агентлигининг 8-2-сонли рухсатномаси асосида)\n2009-2009 йй. - “Бухоройўллойиҳа” масъулияти чекланган жамиятда бош мутахассис\n2009-2011 йй. - Ўзбекистон Республикаси Молия вазирлиги ҳузуридаги Республика йўл жамғармаси Ижро этувчи дирекциясининг Республика ҳудуди бўйича йиллик ва ўрта муддатли йўл қурилиш дастурларини шакллантириш ва пудратчиларни танлаш бўлим бошлиғи ўринбосари\n2011-2016 йй. - Ўзбекистон Республикаси Молия вазирлиги Инвестициялар бошқармасининг Олий таълим муассасаларининг моддий-техник базасини ривожлантириш жамғармаси маблағларини бошқариш бўлими бошлиғи ўринбосари\n2016-2017 йй.. - Ўзбекистон Республикаси Молия вазирлиги Инвестициялар бошқармасининг Олий таълим муассасаларининг моддий-техник базасини ривожлантириш жамғармаси маблағларини бошқариш бўлими бошлиғи\n2017-2017 йй. - Ўзбекистон Республикаси Молия вазирлиги Инвестициялар бошқармаси бошлиғи\nўринбосари – капитал қўйилмаларни молиялаштириш бўлими бошлиғи\n2017-2018 йй. - Ўзбекистон Республикаси Ҳисоб палатаси солиқ, молия органлари ва солиқ тўловчилар билан ишлаш шўъбаси етакчи инспектори\n2018-2019 йй. - Ўзбекистон Республикаси Ҳисоб палатаси Бюджет тизими бюджетлари шакллантирилиши ва харажат қисми ижро этилишини назорат қилиш шўъбаси бош инспектори


Азиза Ниёзметова ҳақидаги хотиралар... » MUZAFFAR.UZ\nАзиза Ниёзметова ҳақидаги хотиралар...\nСанъат оламига "Кишмиш қўшиб,бол бераман.."-деб яхши ниятлар билан кириб келгандинг..Шоу-бизнес сенга оқибат қилмади. Қилган меҳнатларинг учун бир парча қоғозни ҳам раво кўришмади. Ҳатто қандайдир бир сабаблар билан қўшиқ куйлаш ҳуқуқини берувчи лицензия аталмиш "матаҳ"ни ҳам олиб қўйишди. Яқинларнинг сотқинлиги, кўнгил берганларининг бевафолиги, туҳматлар, ёмонликлар енголмаган эди..дард енгди. Шуунча юкни кўтариб, яна Азизадай ёрқин санъаткор бўлишнинг ўзи бўладими? Ташқи қиёфасига қараб, "жуда манмансираган, ўзига ўта ишонган, такаббур аёл-деб ўйлаб, адашганлар қанча. Азиза бошқаларнинг дардига бефарқ бўла олмайдиган, доим маслаҳатга, амалий ёрдамга тайёр мард аёл эди. Бошига иш тушган ҳеч кимни ташлаб қўймас эди. Ваҳоланки, омадингиз кетиб, ташвишга кўмилиб қолсангиз, энг яқин деб билган жон-жигарлар ҳам ўзини чеккага тортади, Азиза эса аксинча эди..Йиқилганни тепмасди..У билан ҳаётнинг ҳар ҳандай вазиятларида учрашганман. Кўрган, кузатган, билганларимни ёзаяпман. У қизиқмаган соҳа, қўлидан келмайдиган иш йўқ эди. Фақат ўзининг дардига даво тополмадида. Азиза билан мени кўп яхши хотиралар боғлаб туради. .Бир гал унинг дугоналари даврасига қўшилиб қолдим. Бир ҳафталар ўтиб, оёғим синиб қолди. Азиза дарҳол кўргани етиб келди. Мен унга қараб, оёғимга ишора қилдимда, "Лайлакни юришини қиламан деб, чумчуқнинг оёғи синиб қолди"-дедим. Шунда у, "йўўўқ..сиз чумчуқ эмас,лайлакни ҳам овлайдиган бургутсиз, бургут.."-деб росса кулди. "Уйингни бериб тур, телевидение учун фильм олаяпмиз"-дедим гапнинг кетини совутмай. "Ана айтмадимми"-деб кула-кула , "бемалол..келаверинг. Эшигим тв. учун очиқ. Ижодкорларнинг уйимда ўтадиган кунлари менинг зиммамда."-деди. Очиғи хурсанд бўлиб кетдим. Чунки катта бир телелойиҳа устидаги иш анча кучимни олиб қўйган, ташкилотчилик масалалари оёғим синиб қолгани учун, анча оқсаётган эди. Шундай вазиятдан мени Азиза олиб чиқиб кетган ўшанда.Энг қизиғи,актриса келмай қолганида, қаҳрамонимизнинг онаси ролида ҳам Азизани ўйнатдик. У ролни бизга ваъда бериб, келмаган актрисадан ортиқ ўйнадики, кам эмас.Яна бир фильм олармиз деган ният бор эди...армонлигича қолиб кетадиган бўлди энди..Қарши шаҳрининг стадионида ташкил этилган концертда уни ҳалқ ичида кўрганман.. Ҳалқ қанчалик севишини, ардоқлашини ўз кўзим билан кўрганман ўшанда. Республикамизнинг ҳамма нуқталарида бўлиб, ҳалққа меҳр бериб, хизмат қилган...концертлар берганини биламан..Лекин унга ҳатто мақтов ёрлиғи ҳам беришмаган. Майли, гап бунда эмас..энди бу гаплардан фойда йўқ. Ўлим ҳақ, худонинг ҳукми. Буйсунмасдан иложимимз йўқ. Фақат болажонлари ҳали ёш эдида. Минглаб одамларнинг яхши кунларида хизмат қилиб ўзининг фарзандларини яхши кунларини кўра олмай, уларни оёққа қўя олмай кетгани юрагимни эзади.\nҲаётининг сўнгги кунларида учрашолмадик. "Соғайиб, чиройли бўлиб олай, кўришамиз"-дерди. Унга қанча жавобсиз смслар ёздим..жавоб бера олишга кучи етмаса ҳам, ўқишини билардим. Мана энди дийдор қиёматга қолди. .Энди фақат дуодамиз. Азизани оллоҳ раҳматига олсин. Номасини ўнг томондан берсин. Савол-жавобларини ўзи осон қилсин. Омин оллоҳу акбар.\nЧоп этилган: 18-10-2018, 02:30\nАзиза Ниёзметова ижросидаги "Кишмиш" қўшиғи\nЧоп этилган: 18-10-2018, 02:12\nАЗИЗА НИЁЗМЕТОВАГА ТАЪЗИЯ\nЧоп этилган: 15-10-2018, 21:54\nШифокор – Азиза Ғозиеванинг тилаклари!\nЧоп этилган: 17-09-2017, 04:37


Дам олиш кунлари об-ҳавонинг илиқ бўлиши кутилмоқда – Газета.uz\nФото: Евгений Сорочин / "Газета.uz"\nДам олиш кунлари об-ҳавонинг илиқ бўлиши кутилмоқда\nЖума ва шанба кунлари Ўзбекистон бўйлаб ёмғир ёғиб, ҳароратнинг бир оз пастлаши кутилмоқда. Якшанба куни эса илиқ ва нам об-ҳаво ҳукмронлик қилади.\n21 феврал 2020, 14:12 Жамият\nЖума куни республика ҳудудига Каспий денгизидан Туркманистон орқали ҳаракатланаётган «Жанубий Каспий циклони» кирмоқда, дея хабар қилди Ўзгидромет матбуот хизмати. Натижада Қорақалпоғистонда ва Хоразм вилоятида ёғингарчилик (ёмғир, қор) кузатилмоқда.\nКун давомида Бухоро, Навоий вилоятларида айрим жойларга ёмғир ёғади. Самарқанд, Қашқадарё, Сурхандарё вилоятларида ёмғир кечга бориб ёғиши кутилмоқда. Қолган жойларда об-ҳаво қуруқ ва илиқ бўлади. Ҳарорат 12−17 даража атрофида бўлиб, шу кун учун хос бўлган ўртача кўп йиллик қийматлардан 4−5 даражага юқоридир.\nШанба куни мамлакатнинг марказий қисмидагина (Тошкент, Самарқанд, Жиззах, Сирдарё вилоятлари бўйича) ёмғир ёғади. Ўзбекистоннинг қолган ҳудудларида об-ҳаво ёғингарчиликсиз бўлади. Ҳарорат кечаси 2−7 даража илиқ бўлади, кундузи 8−13 даражагача пасаяди ва меърга яқинлашади.\nБугун ва эртага республика бўйича шамолнинг тезлиги секундига 15−20 метргача кучаяди.\nЯкшанба куни Ўзбекистон ҳудудига Туркманистон томондан яна илиқ ва нам ҳаво оқими киради. Республиканинг катта қисмида об-ҳаво ёғингарчиликсиз бўлади, фақат Самарқанд ва Қашқадарё вилоятларида куннинг иккинчи ярмида кучсиз ёмғир ёғиши мумкин. Кундузги ҳарорат яна кўтарилиб, 12−17 даража илиқни ташкил қилади.\n«Газета.uz» 1 008\nАвтомобиллар ҳаракатланиши учун махсус рухсатнома бериш тўхтатилди


Kutubxona - Dmitriy Voskoboynikov. «Alximik bilan uchrashuv» / Kiril\nSiz shu sahifadasiz: Dmitriy Voskoboynikov. «Alximik bilan uchrashuv» / Kiril\nМуаллиф Дмитрий Воскобойников\nАсар номи «Алхимик билан учрашув»\n- Дмитрий Воскобойников\n- Адабий суҳбатлар\nТаржимон Озод Шарафиддинов (Рус тилидан)\nСуҳбат Рус тилида «Литературная газета»нинг 2003 йил 3-9 сентябр сонидан олинди; таржим «Ўзбекистон адабиёти ва санъати» газетасининг 2003 йил 44-45-сонидан олинди\n«Алхимик билан учрашув»\nБиз Пауло Коело билан бундан бир йил муқаддам — у Москвага келганида танишган эдик. Ўшанда унинг Россиядаги ноширлари Интерфакс агентлигида адибнинг матбуот конференциясини ўтказмоқчи бўлишган. Мен шу агентликда хизмат қилардим. Бироқ мен унинг ижоди билан анча аввал — 1998 йилнинг қишида танишишга муваффақ бўлганман. Давосда Бутунжаҳон иқтисодиёт форуми мажлислар залининг фоесида бразилиялик муаллифнинг китоблари сотилди. Унинг номи шу чоққа қадар менга таниш эмасди.\nЎзим учун янги истеъдод эгасини кашф этиш иштиёқида унинг «Алхимик»ини сотиб олдим ва эртасига кун бўйи бу ажойиб китоб мутолааси билан банд бўлдим. Москвада танишганимиздан кейин биз Пауло билан электрон почта орқали мактублар алмашиб турдик. Шу йил июл ойининг бошида эса адибнинг гумаштаси менга қўнғироқ қилиб, Коело мен билан суҳбат қилиш учун учрашишга тайёр эканини маълум қилди. Учрашувда унинг «Ўн бир дақиқа» деб аталган сўнгги романи тўғрисида ҳам (Россияда бу асар 6 сентябрда сотувда пайдо бўлди, лекин менга унинг қўлёзмасини аввалроқ беришган эди), шунингдек, умуман, турмуш тўғрисида ҳам суҳбат бўлиши керак эди. Учрашув Франциянинг Жануби-ғарбидаги Гарб шаҳарчасида бўлиб ўтди.\n— Сизнинг «Ўн бир дақиқа» деб аталган сўнгги асарингиз атайин бесцеллер бўлиш учун мўлжаллаб ёзилган, шекилли. Бутун жаҳонга таниқли адиб муҳаббат ва секс тўғрисидаги мулоҳазалари билан ўртоқлашади ва асарининг бош қаҳрамони сифатида фоҳиша аёлни танлаб олади. Ҳатто романнинг номи ҳам кишининг диққатини жалб қилади ва китобхонлар оммасини ўзига тортмай қолмайди — сизнинг нуқтаи назарингиз бўйича, жинсий алоқа ўрта ҳисобда айни ўн бир дақиқа давом этар экан. Юксак маънавият эгаси сифатида танилган адиб тижоратчи ёзувчига айланиб кетаётгани йўқми? У асарларининг ададини кўпайтириш иштиёқига тушиб қолмаяптими?\n— Ҳар қандай китобда ҳам таваккалчилик бор, лекин мен номус масаласида ҳеч қачон таваккал қилмаган бўлардим. Мен бу асаримни тугатганимда, бирдан ваҳимага тушиб қолдим, ногаҳон, бирданига кўнглимга китобхонлар мени тушунмай қолишлари мумкин-ку, деган хаёл келди. Агар шундай бўлса, мен китобхонларимдан анча-мунчасини йўқотиб қўярдим. Лекин кейинчалик бутунлай бошқа бир тўхтамга келдим: мабодо, шундай бўлган тақдирда ҳам ҳеч ким ўзим учун жуда муҳим бўлган мавзуда ҳалол китоб ёзганимга шубҳа қилмаса керак. Эҳтимол, кимдир бу китобни ўқиб хижолат чекар, кимгадир у унча маъқул бўлмас, лекин ҳамма бу китобни аввалдан белгилаб қўйилган қоидалар ва талабларга риоя қилиб ёзмаганимга заррача гумон қилмаса керак. Мени лол қолдирган жойи шундаки, китоб эълон қилинган жойларда у қисқа фурсатда фантастик бесцеллерга айланиб кетди. Ҳозир сиз билан икковимиз суҳбат қуриб турган бир пайтда, китоб француз бесцеллери рўйхатида иккинчи ўринни эгаллаб турипти. (Уч ҳафта муқаддам у биринчи ўринда эди.) Бразилия, Италия, Португалияда китоб биринчи ўринда. Агар маънавий қадриятлар ҳақида гапирадиган бўлсак, менинг назаримда, бизнинг сексга муносабатимиз бир томонлама ва мунофиқонадир. Бу шундай соҳаки, бу соҳада биз ўзимизга ёлғон гапиришга эрк берамиз, бунинг устига, ёлғон гапирсак, буни яхшиликка йўямиз. Биз бировни алдамоқ учун эмас, балки бировга хушомад қилмоқ учун ялтоқланиб ёлғон гапирамиз, бироқ бундан ёлғонимиз ҳақиқатга айланиб қолмайди ва бутун бизнинг моҳиятимизга, умуман, бизнинг ёлғонга муносабатимизга таъсир кўрсата бошлайди.\n— Китобнинг асосий мавзуи бош қаҳрамон Мариянинг кундалигида ифодалаб берилган: ким бизнинг қалбимизни жунбушга келтирса, жисмимизни оловлантира олмайди ва аксинча. Шунинг учун бизнинг вазифамиз — секс билан муҳаббатнинг синтезига эришмоқдан иборатдир, сиз «сакрал секс» деб атаган нарсага етишмоқдир. Швейцария бозорига ўзини солган бразилиялик фоҳиша излаган нарсасини бир рассомдан топишга муваффақ бўлади. Рассом — бадавлат, лекин унда ҳам сексуал ҳаётидан қониқиш йўқ. Фоҳиша мақсадига етгунча ўнлаб ва ҳатто, эҳтимолки, юзлаб мижозларнинг қўлидан ўтади, неча-неча марталаб ҳаётдан, одамлардан кўнгли қолади. Бироқ сиз муаммони жуда мураккаблаштириб юбормаяпсизми? Ахир, кўп ҳолларда, айниқса, биз ёш бўлган чоғларда ва бутун олам бизникидек туюлган кезларда, Муҳаббат билан Секс ўртасида чироқ ёқиб қидирсак ҳам зиддиятни топа олмас эдик-ку. Улар уйғунлик билан бир-бирини бойитади. Анча ўтиб, ёш ҳам бир жойга етиб қолганда ё туйғулар совийди, эҳтирослар сўнади, ёхуд турмуш машмашаларига ўралашиб қоламиз, ёки униси ҳам, буниси ҳам баравар содир бўлади. Шундоқ экан, ўзингнинг излаб топган маъшуқанг ёки ошиғинг билан руҳий ва жисмоний яхлитликни туймоқ учун наҳотки фоҳишалик ёки яна бошқа маиший бузуқликлар орқали ўтиш шарт бўлса?\n— Бизлар бола эканимизда кўзга кўринадиган ва кўринмайдиган оламлар бир-бирига анча яқин бўлади. Биз қай бир тимсолларни ёхуд ҳаракатларни кўрамиз-у, уларнинг замирида туйғу, сезги ёхуд интуиция яшириниб ётганига ақлимиз етади. Анча вақт ўтгандан кейингина биз ҳамма нарсани бир-биридан ажратиб бўла бошлаймиз, негаки, жамият таълимини олганмиз. Жамият эса бизга ўргатади: бошқа бирон тарздаги эмас, айни жисмоний воқеликкина аҳамиятга молик. Аммо аслида эса жисмоний воқелик эмас, балки айни ўша — бошқа воқелик бизнинг дунёмизга таъсир қилиш қудратига эга ва ундаги мувозанатни кучлироқ буза олади. Қўрқув, муҳаббат ёки гуноҳкорлик шунақа туйғуларки, агар улар бизнинг қалбларимизга кириб ўрнашиб олса, бизнинг дунёмизни жисмоний ҳодисаларга қараганда кучлироқ даражада ағдар-тўнтар қилиб юбормоғи мумкин. Минглаб йиллар мобайнида секс устига ҳар хил таъқиқлар ва ман қилишлар қалаштириб ташланган эди. Биз икки таннинг никоҳ иттифоқи орқали бир-бирига қовушишини икки қалбнинг никоҳ иттифоқидан ажратиб, бошқа-бошқа қарашга мойилмиз. Мен китобимда олдинга сурмоқчи бўлган тасаввур шундан иборатки, биз том маънода бир-биримизга яқин бўлганимизда, жисмонангина яқин эмасмиз, балки руҳан ҳам яқинмиз. Энди бир оғиз гап — китобнинг вужудга келиш тарихи тўғрисида. Мен кўпдан бери секс ҳақида ёзмоқни ният қилган бўлсам-да, калаванинг учини тополмай юрардим. Мен хиппилар авлодининг вакилиман ва йигитлик даврим бўронли сексуал жангларда ва пўртанали ишқий ўйинларда ўтган. Ўша кезларда мен жуда кўп нарсаларни билиб олгандим. Мен тарихда «Эркин муҳаббат» гуллаб-яшнаган бениҳоя ўзига хос бир даврда яшаганман. У кезларда биз деярли ҳамма ман қилишлару таъқиқларни буткул портлатиб юборган эдик — бунинг учун антибиотиклару ҳомилага қарши таблеткаларга минг раҳмат! Аммо менинг китобимга олиб борадиган йўлни ёритувчи йўлчи юлдузни сира тополмасдим. Бунинг сабаби шундаки, мен китобни охиридан бошламоқчи эдим. Бу инсон ҳаётидаги шундай дақиқа бўлмоғи керак эдики, бу дақиқада биз жинсий алоқада ёки сексда қалбимиз билан жисмимиз бир-бирига қўшилиб кетишининг аҳамияти нақадар катта эканини англаб етамиз. Китоб эса калламда яшашда давом этарди. Шундай қилиб, десангиз, кунлардан бирида Женевада китобларимга дастхат ёзиб бераётиб, бир фоҳиша билан танишиб қолдим ва у билан ёлғизлик тўғрисида гаплашдим. Бизнинг кўпчилигимиз ғайри шуурий тарзда қалбимиз билан жисмимизни бир-биридан ажратиб қараймиз. Фоҳиша аёл биздан фарқли ўлароқ бу ишни онгли тарзда қилишини гапириб берди ва бу юкни елкасида кўтариб юриши жуда-жуда қийин эканини айтди. Тўсатдан кўнглимга «Ана шундан бошлаш керак», деган фикр келди. Ахир, биз ҳаммамиз шу муаммога дуч келамиз-ку! Ўз муносабатларимизда кўп ҳам боғланиб қолишни истамаймиз, негаки, азият чекишдан ёки ҳафсаламиз пир бўлишидан қўрқамиз. Мариянинг бошига тушадиган синовлар унинг учун қанчалик хатарли бўлса, бошқа истаган одам учун ҳам шунчалик хатарлидир. Бахтимизга, Мария синовларни енгиб ўтади, лекин орамиздан биронтамиз ҳам муайян билимларга эга бўлмоқ учун ана шу сермашаққат ва азиятли йўлни, албатта, енгиб ўтмоғимиз керак, деб ўйламайман. Биз ўзимизнинг шерикларимизга ҳалол муомала қилишни ўрганиб олсак, шунинг ўзи кифоя. Мен «унинг» кундаликларидан фойдаланиб, сексуал ҳаёт ва муҳаббат бизга инъом этадиган билимларни ўзлаштириш жараёни ҳақидаги ўз фикрларимни баён этдим. Бу эса поёни кўринмайдиган олис йўлдир. Ҳаётимизнинг бошланишида бизда бир бокиралик бўлади. Бу тўғрида Уилям Блейк ёзган. У айтган нарса соддалик ёки анойилик эмас, айни бокираликнинг ўзи. Бу шундай бир ҳолатки, унда сиз бутун олам учун бағри очиқ бир кимсасиз, ҳамма нарсага қизиқувчан, ҳар нарсани билишга интиладиган одамсиз ва ўша ҳолатда шу пайтгача ўзингизга маълум бўлмаган ҳиссиёт дунёсини ўзлаштира бошлайсиз. Бироқ, орадан кўп ўтмай, тўсатдан қулоғингизга қуя бошлашади — эмишки, секс ифлос нарса, у таъқиқланган ва бағоят хавфли нарса, секс билан шуғулланиш керак эмас. Кейинчалик эса биз ана шу экканимизнинг ҳосилини ўриб оламиз... Менинг китобимда бир жойи бор. Унда Мария «секс — ўз устингдан назоратингни йўқотиш санъатидир», дейди. Бир вақтнинг ўзида сиз ҳам етакловчисиз, ҳам ўзингиз етакда. Ҳам устозсиз, ҳам шогирдсиз. Сиз узлуксиз равишда ўйнаётган ролингизни алмаштириб турасиз — ахир, энергетик оқимлар ҳам худди шу тарзда қоришиб, аралашиб кетмайдими? Бироқ сиз ўзгача ўргатар экансиз, бошқа одамга қараганда ниманидир ортиқроқ билганингиз учун шундай қилмайсиз, буни қилишингизнинг боиси шуки, сиз ўзингизнинг ички овозингизга риоя қиласиз, ўз импулсларингизнинг нидоларига қулоқ осасиз, импулсларингиз эса академияларда касб этадиган билимларингиздан кўра теранроқ ва донороқ...\n— Сизнинг китобингиз Париж аеропортида Мария ва Ралфнинг романтик учрашуви билан хотималанади. Бироқ бу учрашув сизга воқеаларнинг интиҳосидан кўра кўпроқ ибтидосига ўхшаб кетадигандай туюлмаяптими? Етти йиллардан кейин бош қаҳрамоннинг аҳволи нима кечади? Масалан, воқеаларнинг қуйидагича тус олиш эҳтимоли бор, десак хато бўлармикин: улар секин-аста бир-бирларидан чарчайдилар ёки аста-секин бир-бирларининг кўнгилларига урадилар. Шундан кейин ҳамма нарса айланиб, яна аслига қайтади. Гўзал кунлардан бирида қўққисдан Ралф молбертини кўтаради-ю, кафега жўнаб қолади, у ерда худди Марияга ўхшаган, лекин ундан ёшроқ ва ундан кўра талабчанлиги камроқ бир қизни учратишдан умидвор бўлади. Мария эса яна Бразилияга қайтишни ўйлай бошлайди — ахир пули бор, бўлганда ҳам анча-мунча. Юртига қайтиб бориб, Копакадамадаги бирор сўтак йигитни ишқ санъатига ўргатиш билан шуғулланса ҳам эҳтимол. Сиз фикримга қўшилмайсизми?\n— Ҳамма нарса рўй бермоғи мумкин. Фақат битта нарса рўй бермайди — улар бир-бирини тарк этишмайди. Агар қалбда муҳаббат яшаса, ҳар қандай қийинчиликни енгиб ўтиш мумкин. Муҳаббатни ўз-ўзидан воқе бўлиб қоладиган бир нарса, деб ўйлаш керак эмас. Муҳаббат — ҳар куни фатҳ этилиши керак бўлган бир нарсадир. Ижозатингиз билан мен китобнинг охирига қайцам. Ҳа, китоб чиндан ҳам «хеппи энд» билан, яъни «муроду мақсади»га етиш билан хотималанади. Ўзим ҳам шу хотимани олиб ташласаммикин, деб ўйлаб юриб эдим, негаки мен ҳикоя қилиб берган воқеа эртак эмас. Аммо Мариянинг прототипи ҳаётда қанчадан-қанча чинакам азоб-уқубатларни бошидан кечирганини эслаб, бундай қилмасликка қарор қилдим. Айтганча, мен ўзим оила қурганимга ҳозир 24 йил бўлди. Бу йиллар мобайнида мен ўзим ҳам, хотиним ҳам жуда кескин даражада ўзгардик. Биз у билан биринчи марта учрашганимизда, мен ҳали таниқли ёзувчи эмас эдим, лекин таниқли ёзувчи бўлишни орзу қилардим. Эҳ-ҳе, қанчадан-қанча ҳаракатларим беҳуда кетди! Xотиним рассом бўлмоқчи эди. Биз ҳаётдан ўз йўлимизни қидирдик. Ўшандан бери хотиним беш ёки олти марта буткул ўзгарди, мен ҳам. Бир куни мен Байрутга бориб қолдим. Шаҳарни қайта тиклашмоқда эдилар. Мен маҳаллий одамлардан «Бу ишни нечанчи марта қиляпсизлар?» деб сўрадим, «Еттинчи марта», деб жавоб беришди. Мен яна савол бердим: «Нега энди шаҳрингизнинг жойини ўзгартириб қўяқолмайсиз? Ахир, шаҳрингиз ҳамиша бир-бири билан ҳарб олишиб ётадиган мамлакатларнинг йўллари кесишган чорраҳанинг қоқ ўртасида жойлашган-ку?» Улар менга: «Ие, нималар деяпсиз? Бу гапингизни иккинчи гапирманг. Биз бу жойни яхши кўрамиз!» деб жавоб беришди. Никоҳ тўғрисида ҳам худди шу гапни айтиш мумкин. Баъзан унинг бузилишига йўл қўйиб бериш ҳам керак, лекин кейинчалик — шу одамнинг ўзи билан никоҳни қайтадан тикламоқ керак. Лозим бўлса, буни яна ва яна қилмоқ лозим. Мен қаҳрамонимнинг прототипи билан ўтган йили октябр ойида учрашган эдим, сентябрда у билан яна учрашиш ниятидаман. Улар ҳозирча Ралф билан бирга бахтиёр ҳаёт кечиришаяпти. Ҳаётдаги Ралф ундан икки баравар катта — унинг ёши 50да. Улар ўз ҳаётларида жуда кўп нарсаларни бошларидан кечирдилар ва бу жараёнда жуда кўп нарсани англаб етдилар. Менинг назаримда, бу — жуда муҳим. Жумладан, улар биз учун қадрли нарсани қандай асраб қолиш йўлларини билиб олишди. Кўпчилик одамлар янги тажриба орттиришдан қўрқишади. Улар оила қурганда ёки биринчи марта ишга жойлашганларида, ёхуд ҳаётларида илк бор ижтимоий мақомларини ўзгартираётганларида бу ишлари умрбод кетади, деб ўйлайдилар. Менинг фикримча, фақат бир мунча вақт ўтгандан кейингина, бир қадар ҳаётий тажриба билан бойигандан сўнггина бирон муҳим нарса борасида, жумладан, никоҳ масаласида одам зиммасига муайян мажбуриятлар олиши мумкин.\n— Китобдан кинога. Лоренс Фишберн «Матрица» филмида Морфиус ролини ижро этармиш, сизнинг энг машҳур асарингиз «Алхимик» бўйича ишланадиган филмда сценарий муаллифи ва режиссёр бўлармиш. Шу ростми? Эсимда — бир йил муқаддам сиз ўз вақтида бемаънилик қилиб, Голливуд студияларидан бирига қиссангизни экранлаштириш ҳуқуқини сотганингизни, энди эса шу ҳуқуқни қайтариб олиш учун ҳатто миллион доллар бадал тўлашга ҳам тайёр эканингизни куйиниб гапирган эдингиз. Ўшанда нима бўлган эди ўзи?\n— «Алхимик»ни экранлаштириш ҳуқуқини «Уорнер бразерс»га сотганимга анча бўлди. Бунинг учун ҳозирга қадар афсус чекаман. Ўшандан бери асарларимни экранлаштириш ҳуқуқини бошқа ҳеч кимга сотганим йўқ. Асаримни кинога олмоқчи бўлганларга ҳам анча вақтгача парво қилмай, гоҳ у сценарий ёқмайди, гоҳ буниси ёқмайди, деб баҳона қилиб келганман. Улар матбуот ходимларини йиғиб, «бу филмни жинимдан баттар ёмон кўраман», дейишимдан жуда қўрқишарди ва ҳар қандай қилиб бўлса-да, кўнглимни олишга уринардилар. «Алхимик»ни экранлаштириш ҳуқуқи 1993 йили сотилган эди. Ўшандан бери ўтган ўн йил мобайнида мен студияларнинг таклифларига бепарво қараб келдим. Лекин уч ойми-тўрт ойми бўлди — менга дўстим, таниқли мусиқачи Питер Гейберуел қўнғироқ қилиб, «Пауло, бу гал розилик бермасанг бўлмайди. Уларга ҳам бир имконият бериб кўр. Лоренс Фишберн тузук одам, у ўзини сизнинг Коинотингизга дахлдор деб ҳисоблайди», деди. Мен рози бўлдим. Яқинда Фишберн менга ўзининг сценарийини жўнатди. Июлнинг охирида эса у билан Лондонда учрашдик. У Иорданиядан жуда қизиқарли бир таклиф олипти. Улар филмни шу мамлакат ҳудудида сувратга олишни таклиф қилишипти. Лоренс бунга рози бўлипти. Жереми Айронс Инглизни ўйнайди. Фишберннинг ўзи Алхимикни ижро этади. Аммо Чўпоннинг ролини ўйнайдиган одамнинг фамилияси эсимдан чиқиб қолипти. Албатта, ҳали ҳамма нарса ўзгариб кетиши мумкин, лекин ҳозирча Фишберн менинг китобимни қандай экранлаштириш кераклигини яхши тасаввур қилади. У менга актёр ва режиссёр сифатида жуда ёқади. (Мен унинг «Кунлардан бирида — ҳаётда» деган филмини кўрганман.) Биз ҳақиқатан ҳам бир хил координатлар тизимида ҳаёт кечирамиз. Шунинг учун, келинг, ҳаммаси яхши бўлишидан умидвор бўлайлик.\n— Сизга «Алхимик»дек китобни экранлаштириш умуман мумкин эмасдек туюлмадими? Негаки, ҳар бир китобхон ундан ўзининг қалбига яқин бирор нарса топади.\n— Мен биронта китоб ҳам экранлаштиришга ярамайди, деб ҳисоблайман. Чунки ҳар бир китобхоннинг калласида ўзининг филми чарх уриб туради. Лекин мен юқорида айтганимдек, хатога йўл қўйдим. Энди нима илож бор? Бундан буёғига ҳам оҳи зор билан ўтиш керакми? Йўқ, бундай қилмайман. Бу хато мени кўп нарсага ўргатди. Бошқа хеч қанақа ҳуқуқларни сотганим йўқ.\n— Бинобарин, биз сизнинг асарларингиз асосида ишланган бошқа филмларнинг пайдо бўлишини кутмаслигимиз керак экан-да?\n— Йўқ. Лекин ижоди мени қойил қолдирган бирон санъаткорни учратиб қолсам, яна билмадим. Мен, масалан, эронлик Самира Маҳмадбафнинг ҳамма ишларини ёқтираман. Мен чиндан ҳам бу аёлни китобларимдан бирортаси бўйича ишланадиган филмнинг режиссёри сифатида кўришни истар эдим. Бироқ ҳозирча бу воқеа рўй бергани йўқ.\n— Сиз яқиндаги интервюларингиздан бирида: «Бугун дунёда бир инқилоб аста содир бўла бошлади, лекин у матбуотнинг назаридан четда қолиб келмоқда», деган гапни айтдингиз. Одамларнинг онгида қарор топаётган янгича сиёсий тамойилларга сиз мухтасаргина қилиб, «тириклай ўлмоқ» деб таъриф берган эдингиз. Бунинг маъноси — сайёрамизда содир бўлаётган ҳамма воқеаларни қизиқиш билан таҳлил қилиб, туб моҳиятини англаш ва уларнинг охирига қадар бу воқеаларда фаол иштирок этмоқдир. Ҳа, чиндан-да Порт-Аллегрида бўлиб ўтган ижтимоий анжуманларни ҳам, Эронда урушга қарши ўтган миллион кишилик намойишларни ҳам эслаш мумкин. Лекин шундай бўлса-да, менимча, сиз адашяпсиз. Эсингиздами — бу уруш бошланмасдан аввалроқ сиз испан газетаси «Мундо»да «Умумий қирғин қуролини маҳв этиш бўйича амалий қўлланма» деган сарлавҳа билан ҳажвий асар эълон қилган эдингиз. Ҳажвияда БМТ тафтишчиларига бу қуролни АҚШ президенти Жорж Бушнинг ётоғидан, унинг кровати тагидан қидиришни тавсия этгандингиз. Мақолада бир мунча кўтаринкироқ руҳда «Америка халқи нималар бўлаётгани тўғрисида ўзига тўла ҳисобот берармикин?» деган саволни ўртага ташлаган эдингиз. Мана энди биз АҚШда кенг кўламда ўтказилган жамоатчилик фикрини ўрганиш бўйича сўровнинг натижаси билан танишиб турибмиз. Натижалардан шу нарсалар маълум бўляпти: аҳолининг учдан бир қисми чиндан-да бундай қуролни топишга астойдил ишонар эканлар. Урушни бошлаш ҳақидаги қарорни маъқуллаганларнинг ярмидан кўпи, умуман, ана шунақа астойдил ишонганлардан. Таҳлилчилар бу ҳодисани ифодалаш учун махсус атама ҳам ўйлаб топишипти. Бу — «когнитив диссонанс» деган атама экан. Унинг маъноси шундай: одамнинг воқелик ҳақидаги тасаввури воқеликка мос келмайди, у содир бўлаётган ҳодисалар ҳақидаги ҳақиқатни идрок этишга ё қодир эмас, ёки истамайди. Ёки яна бир ғалати нарсани тилга олайлик. Бизнинг учрашувимиздан бироз олдинроқ «Либерасон» газетаси Францияга келиб кетадиган Америка туристларининг сони 80 фоизга камайиб кетганини маълум қилди. Xўш, бу қандай маънони англатади? Оломон урушнинг мақсадга мувофиқлигига шубҳа қилганлардан ўч олмоқдами?\n— Агар туристларнинг сони камайгани тўғрисида гаплашадиган бўлсак, менимча, америкаликлар Франция бўладими, Россия ёхуд Бразилиями, умуман, бирор ёққа боришга кўрқиб қолишган, негаки, Жорж Буш ҳамма ёқда америкаликларни ёмон кўрсатиб қўйди. Америкаликларнинг ўзларини қоралаш керак эмас. Ҳозир сиз билан биз суҳбатлашиб турган бир фурсатда Буш ҳам, Британия премери Блер ҳам танқид ўқларига рўпара келиб турипти. Оммавий қирғин қуроли масаласига менинг унчалик ҳам тишим ўтавермайди, лекин ажаб эмаски, агар улар уни топган бўлса, буни ошкор қилмай, охиригача сир сақлаб туришга аҳд қилган бўлишлари мумкин. Ана шунда улар "Окей, мана ўша қурол», дейишади-ю, бир зарба билан ҳамма аксил ҳарбий норозиликларга барҳам бериб қўяқолишади. Улар бемалол Макиавелли руҳида иш тутаверишлари мумкин. Балки улар қуролни тополмасдирлар ҳам. Лекин ҳар нима бўлганда ҳам, имоним комилки, Ироқдаги уруш Вулфовиц билан Рамсфелднинг (бирлари — АҚШнинг мудофаа вазири, иккинчилари унинг муовини) Яқин Шарқдаги геосиёсатини чиппакка чиқарди, чунки улар бу сиёсатга бутун дунёнинг муносабати қандай эканини ўз кўзлари билан кўрдилар. Улар жангда ғолиб келишди, лекин урушда ютиб чиққанлари йўқ. Эсингиздами, улар Ироқдан кейин дарҳол Сурия ва Эрон тўғрисида гап бошладилар, кейин кўп ўтмай, бу ҳақда ғоят эҳтиёткорлик билан оғиз очадиган бўлиб қолишди, чунки тушуниб қолишди — бошқа мамлакатлар билан тил топишмаса, доимий равишда бошлари танқиддан чиқмай қолади. Агар борди-ю, «когнитив диссонанс» тўғрисида гапирадиган бўлсак, у нафақат ҳозирги ана шу вазиятга, балки умуман бизнинг кундалик ҳаётимизга хос нарсадир. Биз ўзимизга ёқмаган нарсани пайқашни истамаймиз ва бу бир эмас, бир кун фожиа билан тамом бўлади — биз йўлимизда қўйилган тузоқлардан бирига тушиб қолганимизни билмай қоламиз. Эҳтимол, биринчи ёки иккинчи қопқонга чап бериб қолармиз, лекин учинчи қопқонга илинмоғимиз муқаррар.\n— Ҳар қалай, сиз ҳақ бўлсангиз керак. Лекин, биласизми, Пауло, баъзан одам ўзини чимчилаб олгиси келади — буларнинг бари сароб эмасмикин, деб ўйлайсан киши. Масалан, 14 июл куни Президент Жорж Буш сўзма-сўз шундай деган эди: «Саддам Ҳусайн оммавий қирғин қуролини яратиш дастурига эгами-йўқми — энг асосий масала ана шунда. Бу саволга бизнинг жавобимиз бор: «Ҳа, бунга ҳеч қандай шубҳа йўқ!» Биз унга назоратчиларни юртига киритишига имкон бердик, лекин у назоратчиларнинг келишига йўл қўймади. Шунинг учун биз уни ҳокимиятдан четлатишга қарор қилдик. Мана, энди мен роса ҳайрон бўлиб, ўйланиб ўтирибман. Наҳотки ҳамиша қовоғидан қор ёғиб юрадиган, БМТнинг ўзига ишониб бериб қўйилган назоратчилари билан бирга Ироқни тафтиш қилишни жуда-жуда истаган Xанс Бликс қаёқда қолди? Ахир, назорат ишларини давом эттиришга Xанс Бликсга йўл бермаган АҚШнинг ўзи эмасмиди? Негаки, бу ўжар швед Пентагоннинг кўрсатмаларини далил-исбоциз қабул қилишни хоҳламаган эди-да! Эртаси куни «сифатли» америка газеталарини кўздан кечириб чиқдим — Жорж Бушнинг таҳқиромуз гап-сўзлари ҳақида лом-мим дейилмаган. Шундай катта ғалвалар бўлиб турганда, атамаларнинг алмаштириб қўйилиши — муайян ва топилмаган «оммавий қирғин қуроллари» деган атама урушга мужмал ва мавҳум «бу қуролни яратиш дастури» деган атаманинг муомалага киритилиши — арзимаган майда гапдай кўринади. Яна буларнинг ҳаммаси ими-жимида қилинади. Сиз эса март ойида Жорж Бушга очиқ мактуб йўллаб, унда шундай гапларни айтган эдингиз: «Эндиликда биз ҳаммамиз ожизлик нима эканини яхши биламиз. Энди биз унга қарши курашмоқни ва уни ўзгартириш йўлларини ўрганиб оламиз». Наҳотки, сиз чиндан-да буни амалга ошириш мумкин, деб ҳисобласангиз? Сизнинг мактубингиздан кейин содир бўлган ўша воқеалардан сўнг мен машъум «когнитив диссонанс» хасталигига сизнинг ўзингиз чалинмаганмисиз, деган тўхтамга келишга кўпроқ мойил бўлаяпман. Бу ўринда америкаликларнинг учдан бир қисмидан фарқингиз фақат бир нарсада: улар нималар содир бўлаётганини билмайди, сиз эса биласиз, лекин бошқача ўйлашни хоҳлайсиз».\n— Йўқ, бу тўғри эмас, менда мутлақо бунақа нарса йўқ. Буш тўғрисида гаплашадиган бўлсак, сиз унинг асабларига бағишланган интернет-сайтлар билан танишсангиз, жуда кўп қизиқ нарсаларни билиб олишингиз мумкин. Унинг баёнотларини кўп ҳам жиддий қабул қилавериш керак эмас. Бошқа томондан қарасак, яқинда бир конгрессмен — демократ (унинг фамилияси хотирамдан кўтарилипти) сиз айтган нарсани қайд қилди: у ҳам сизга ўхшаб, аввалига «оммавий қирғин қуроллари» тўғрисида гапирганини, эндиликда эса «дастур» масаласи ўртага ташланганини қайд қилди. Ҳатто эндиликда яна аллақандай тафтиш ҳам ўтказилар эмиш. Бироқ мен яна бир марта такрорлашни истайман — оммавий қирғин қуроли билан боғлиқ можароларнинг ҳаммаси одамларни аҳмоқ қилишга қаратилган Макиавелли руҳидаги жуда муғомбирона бир ўйин бўлиши мумкин, холос. Бизнинг фикрларимизда «когнитив диссонанс» қанча кўп бўлса, биз шунча заифлашиб қоламиз. Агар нафақат унинг сўзларига, балки ташқи қиёфаси, қўл ҳаракатлари, юз ифодаларига ҳам эътибор берилмаса, бугунги Бушнинг 4-5 ой аввалги Бушдан фарқ қилишини сезмаслик мумкин эмас. У ўзининг жозибасини йўқотиб қўйди. Кўзлари бутунлай бошқача бўлиб қолди. Эҳтимол, у «битта ёлғонни ўн минг марта такрорласанг, у ҳақиқатга айланиб қолади», деган ақидага амал қилишга ўтган бўлиши ҳам мумкин. У ўзини тобора ношойиста ҳис қилаётгани, ўзига ишончи камайиб кетгани яққол кўриниб турибди. У ҳозир ҳам ўзининг аввалги гапларини кўп такрорлаяпти, лекин энди бу сўзлар бизни унчалик ишонтирмаяпти. Мен бу урушда АҚШ ютиб чиқди, деб ўйламайман. Бу уруш ҳали камида яна ўн йил давом этади. Буш буни энди тушуна бошлади, ва эҳтимолки, у бугун хато қилиб қўйганини англаб етган бўлиши ҳам мумкин. Албатта, у телевидениеда чиқиш қилиб, ҳамманинг кўз ўнгида хато қилганини тан олиши мумкин эмас, аммо Америка иқтисодиёти учун ҳам, ҳар куни қурбон бўлаётган Америка солдатлари учун ҳам, америкаликларнинг оилалари учун ҳам Ироқ урушининг оқибатлари ғоятда муҳим ва оғир. Урушни бошлаганлар «Биз Ироқни озод қиламиз», деб бонг уришганда, одамлар воқеаларнинг бутунлай бошқача тарзда ривожланишини кутган эдилар. Гурас-гурас ироқликлар кўчаларда қўлларида гуллар билан америкалик солдатларни муборакбод қилишади, шодликларидан дўппиларини осмонга отишади, деб ўйлашган эди. Амалда эса уларга ҳар куни зарба бераётган душманга эга бўлишди. Шубҳа йўқки, ҳали бирор нарсани башорат қилишга вақт эрта, бунинг устига, мен олим ҳам, сиёсатчи ҳам эмасман, аммо соғлом фикрлайдиган ва ҳозирги муайян вазиятда «когнитив диссонанс»га эга бўлмаган бир одам сифатида ўйлайманки, Ироқ АҚШ учун янги Ветнамга айланиб қолиши ҳеч гап эмас. Америкаликлар, Ветнам масаласида тегишли хулосаларни чиқариб олганмиз ва унинг такрорланишига йўл қўймаймиз, дейишади, аммо ҳозирнинг ўзида, менимча, обрў-иззатларидан бутунлай маҳрум бўлмай туриб, аскарларини секингина олиб чиқиб кетиш тўғрисида ўйлай бошладилар. Лекин бу менинг тахминим, холос.\n— Пауло, келинг, Ироқдан умумбашарий масалаларга ўтайлик. Сизнинг қурбақа тўғрисида мухтасаргина бир асарингиз бор. Гарчи у илмий асосланган бўлса-да, жуда маҳзун ва қайғули. Агар бақани ўзи яшаган ҳовузнинг суви тўлдирилган кастрюлкага солиб қайнатилса, бақа қимир этмай, турган жойида пишиб қоларкан, бироқ бақани қайнаб турган сувга ташласангиз, у кастрюлканинг ичидан ўқдай отилиб чиқиб кетар экан, ҳамма ёғи куйган бўлса-да, тирик қолар экан. Қиссанинг ҳиссаси мана ман деб кўриниб турипти. Аммо ҳозир дунёга бир назар ташласангиз... Бугунги «оммавий маданият»ни биласиз — туну кун узлуксиз давом этадиган «теле-кино-кинго сериаллар» ҳаммаёқни босиб кетди. Бундай шароитда янгиликлар кўнгилочар эрмакларга айланиб қолди, эрмаклар эса ҳар хил беҳаё тафсилотлар ва яланғоч манзаралар билан маданий ҳаёт ҳодисалари сифатида тақдим этилмоқда. Буларнинг барчаси бояги масалингизни эслатмайдими — одамлар кастрюлкада аста қайнатилаётган қурбақаларнинг ҳолига тушиб қолаётгани йўқми?\n— Йўқ, унчалик эмас. Нютон айтганидек, бутун дунёда тортишиш қонуни мавжуд. Лавуазе айтганидек, ҳар қандай ҳаракат қарши ҳаракат туғдиради. Майли, 40-60 ёшлилар «оммавий маданият»ни муҳокама қилишса қилишаверсин, лекин аллақачон одамларнинг янги авлоди пайдо бўлган — уларнинг «оммавий маданият»га ўхшаш нарсалар билан унча иши йўқ, улар мулоқотнинг олий даражадаги усулини эгаллаб боришмоқда. Бу усул — Интернет деб аталади. Интернет аввал-бошданоқ «оммавий маданият»га қарши турадиган ҳаракатни барпо этади. Бу аксилҳаракат сиёсий, социологик жиҳатдан индивидуал ҳаракатга эга, «глобал қишлоқ» деб аталмиш нарса ўрнига биз орқага — қабилавий тузум томонга қараб ҳаракат қилсак ажаб эмас. Интернетда «оммавий маданият»нинг қўполдан-қўпол, баҳайбат ва бесўнақай гавдасини барпо қиладиган вирус мавжуд. Агар бу вирус ишга тушиб кеца, «оммавий маданият» ҳозиргидек бизнинг ўрнимизга нима муҳим ва нима номуҳим эканини ҳал қилмай қолади. Айтган гапларимга яна баъзи бир гапларни қўшимча қилмоқчиман. Бу йил ҳозирча оламшумул воқеалардан учта воқеа содир бўлди — Ироқдаги уруш, «Матрица» филмининг экранга чиқиши ва Гарри Поттернинг саргузаштлари ҳақидаги янги китобнинг пайдо бўлиши. Бундан беш-олти йил муқаддам бирор китобнинг нашр этилиши бутун жаҳон миқёсида жуда катта ҳодиса бўлиши мумкинлигини тасаввур ҳам қилиб бўлмасди. Гарри Поттер теварагидаги машмашалар оммавий ахборот воситалари томонидан кўтарилган шов-шув билан изоҳланади, деган гаплар тўғри эмас. Оммавий ахборот воситалари унга эътибор кучайтирмасдан олдинроқ китобнинг бозори чаққон бўлиб кетган эди. Менда бу кузатувимни тасдиқлайдиган шахсий тажрибам ҳам бор. Тўсатдан ақл бовар қилмайдиган тўс-тўполон бошланди, лекин бунга оммавий ахборот воситаларининг дахли бўлгани йўқ. Бозорнинг чаққон бўлиб кетишига сабаб шу бўлдики, одамлар китоб тўғрисида бир-бирларига гапириб бера бошладилар. Номи номаълум қавмлар китоб ҳақида бир-бирларига гапиришар эканлар, «Вой, ҳали ўқиганингиз йўқми? Албатта, ўқиб чиқинг-а!» дея хитоб қилишарди. Оммавий ахборот воситалари қандай қарашни сингдиришга ҳаракат қилмасин, шунга ўхшаш муносабат ҳамиша бўлади ва бу, албатта, жуда яхши нарса. Бу жиҳатдан Интернетнинг ёрдами жуда катта, чунки у оммавий ахборот воситаларининг қусурларини тўлдиради.\n— Ҳар нима деганингизда ҳам, сизнинг яна бир ихчам асарингизни тилга олмай ўтолмайман. Бу асар японларнинг карп балиғи тўғрисида. У шуниси билан машҳур экан, теварак-атрофидаги муҳит йўл қўйиб берадиган даражагача катта бўлаверар экан. Агар кичкина ҳовузчада яшаса, бўйи 5-7 сантиметргача борар экан, агар катта кўлда яшаса, бундан уч баравар катта бўлар экан. Карпдан фарқ қилароқ, деб ёзасиз сиз, одамлар ўзларининг ўсиш чегараларини ўзлари белгилайди. Ўз-ўзидан аёнки, бу ерда маънавий ўсиш тўғрисида гап кетяпти. Агар сиз ўсиб-улғайган ҳовуз сизга тор келиб қолса, унга мослашмоқ керак эмас, балки баҳри муҳитни излаб йўлга отланмоқ керак. Аммо сиз бошқа бир нарса тўғрисида ўйлаб кўрмадингизми? Замондошларимизнинг кўпчилиги — улар тоғорадаги сувга ташлаб қўйилса ҳам, ўзларини шойиста ҳис қилишаверади, шекилли. Фақат тоғорага ем вақтида ташлаб турилса бас.\n— Ҳозир вазият ўзгара бошлаяпти. Одамлар ўзларининг ички куч-қувватлари чегарасиз эканини тобора кўпроқ англаб боришяпти. Қай бир тарздаги чеклашларни ўзимиз белгилашимиз бизга муносиб эмас. Чеклашларни ҳаётнинг ўзи белгилайди, биз эса бу чеклашлар чегарасидан чиқиб кетишдан қўрқмаслигимиз керак. Уилям Блейд ёзган: «Нафсни тиёлмаслик ва мечкайлик йўли донолик эҳромига олиб боради». Бизни теварак-атрофдан баҳайбат Коинот қуршаб олганини билган ҳолда, биз шунга қарамай, нима учундир теварагимиздаги бўшлиқ устидан назорат ўрнатишга қодирмиз, деб ўйлаймиз. Бу — бориб турган бемаъниликдир. Ҳаёт устидан назорат ўрнатиб бўлмайди ва, яна шуниси ажойибки, у ҳамиша кутилмаган туҳфа-инъомларга тўла. Исталган бир куни шундай воқеа рўй бермоғи мумкинки, у ҳаётимизни ё яхши, ё ёмон томонга буриб юбориши ҳеч гап эмас. Биз кўзимизга кўриниб турган ҳамма нарсани назорат остига ололамиз, деб ўйлаймиз, лекин бир нарсани тушуниб етмаймиз: Коинотимиздаги мувозанатни бизнинг кўзимизга кўринмайдиган нарсалар бузади. Биз уларни кўришга қодир эмасмиз. Бахтимизга, буни тобора кўпроқ одамлар англаб боряпти. Улар ҳозирча кўпчиликни ташкил қилмайди, лекин эллик йилдан кейин дунё ўзгариб кетади.\n— Сиз ўйлайсизки, эллик йилдан кейин сайёрамизда яшайдиган одамларнинг кўпчилиги...\n— Баҳри муҳитни танлаб олади.\n"http://www.kutubxona.com/wiki/index.php?title=Dmitriy_Voskoboynikov._«Alximik_bilan_uchrashuv»_/_Kiril&oldid=10928" dan olindi


Йўлдошева иши: Диспансер бош шифокори марҳумни кўчиришда вилоят ССБдан топшириқ бўлганини айтди\n15:34 / 27.12.2020\nМарҳум Ф.Рустамов вилоят ССБ бошлиғининг биринчи ўринбосари Низом Абдуллаев топшириғи асосида диспансерга қабул қилинган, деб судда гувоҳлик берди диспансер бош шифокори Феруза Шонасирова. Абдуллаев эса аввалроқ беморнинг бошқа шифохонага кўчирилишини Йўлдошеванинг хатоси деб айтганди.\nТошкент вилояти юқумли касалликлар шифохонаси бош шифокори Гулжаҳон Йўлдошева иши бўйича навбатдаги суд мажлиси бўлиб ўтди. Бу ҳақда Kun.uz мухбири хабар бермоқда.\nБу галги суд мажлисида Тошкент вилояти руҳий-асаб касалликлари диспансери бош шифокори ва диспансернинг бошқа ходимлари марҳум Ф.Рустамовнинг касалхонага кўчирилиши билан боғлиқ ҳолатлар бўйича кўрсатма берди.\nТошкент вилояти руҳий-асаб касалликлари диспансери бош шифокори Феруза Шонасирова марҳум Ф.Рустамовни шифохонага қабул қилгани ва бунга эътироз билдирмаганини таъкидлади.\nФ.Шонасирова беморни диспансерга Тошкент вилояти соғлиқни сақлаш бошқармаси бошлиғининг биринчи ўринбосари Низом Абдуллаевнинг топшириғи билан қабул қилганини айтди.\nШунингдек, карантин даврида Тошкент вилояти юқумли касалликлар шифохонасида қоровул бўлиб хизмат қилган Фаррух Aширов марҳум Ф.Рустамовни тез тиббий ёрдам машинаси олиб кетишга келганида Йўлдошевага телефон қилиб хабар беришга уринганини, беморни тез тиббий ёрдам машинаси олиб чиқиб кетаётган вақт Йўлдошевага қўнғироқ қилиб туша олмаганини билдирди.\nБу икки гувоҳдан ташқари, суд мажлисида диспансернинг яна 4 нафар вакили кўрсатма берди. Қолган гувоҳларнинг кўрсатмалари кейинги суд мажлисига қолдирилди.\nМаълумот учун, вилоят ССБ бошлиғининг биринчи ўринбосари Низом Абдуллаев сентябр ойида Qalampir.uz'га берган интервьюсида беморни инфекцион касалхонадан руҳий диспансерга кўчириш – «Гулжаҳон Йўлдошеванинг хатоси» бўлганини айтган эди.\nАввалги суд мажлисларида Гулжаҳон Йўлдошеванинг ўзи марҳумнинг ўлимига алоқаси йўқлигини таъкидлади. Унинг бу гапларини шифохона инфекционисти Шейхназар Рўзметов тасдиқлади.\nКарантин даврида инфекцион шифохонада ҳамшира бўлиб ишлаган Айдана Есеналиеванинг айтишича, у Йўлдошеванинг марҳум Ф.Рустамовни бошқа шифохонага кўчириш ҳақидаги гапини «эшитиб қолган». Йўлдошева бу гапни айтмаганини, Есеналиеванинг кўрсатмаси ёлғонлигини билдирди. Шифокор бу гапни қачон, қаерда, қайси тилда ва кимларнинг олдида айтгани ҳақида адвокат берган саволларга ҳамшира аниқ жавоб бера олмади.\n21:09 / 16.01.2021\nЎзбекистондаги барча вилоятлар судларига раислар тайинланди\n08:47 / 15.01.2021\nСудьялар иш ҳақи тўлиқлигича давлат бюджети ҳисобидан молиялаштирилади\n12:17 / 14.01.2021\n«Ҳокимиятда, судда коррупция бўлгач, журналистлар ва президент – халқ учун ягона умид» — Карим Баҳриев билан суҳбат\n19:20 / 13.01.2021\nЙўлдошева иши бўйича 11-суд мажлиси бўлиб ўтди


Биринчи хонимлар амал қилиши шарт бўлган этикетлар: президентларнинг рафиқаларига нима қилиш мумкин-у, нималар мумкин эмас (фото ва видео) - Daryo\n12:48, 23.10.2021 28143\nБиринчи хонимлар амал қилиши шарт бўлган этикетлар: президентларнинг рафиқаларига нима қилиш мумкин-у, нималар мумкин эмас (фото ва видео)\nБиринчи хонимлар Британия қироличаси ва Рим Папаси билан қандай муносабатда бўлиши лозимлиги, президентларнинг турмуш ўртоқларига зарарли одатларга рухсат берилиши мумкинми, шунингдек, қандай ҳолатда улар қоидаларни бузиши мумкинлиги ҳақида Marie Claire нашри тайёрлаган маълумотларни таржима тариқасида эътиборингизга ҳавола қиламиз.\nДоимо турмуш ўртоғини қўллаб-қувватлаши ва «Аёлликнинг анъанавий кодекси»\nЁзилмаган одоб-ахлоқ қоидаларига кўра, расмий тадбирларда сиёсатчиларнинг рафиқалари эркаклардан бир оз орқада юриши лозим. Франциянинг биринчи хоними Брижит Макрон президент эрининг соясида қолишни хоҳламайди чоғи хизмат сафарларида уни доим Эммануэль Макрон билан бир хил даражада кўриш мумкин. Шу сабабли ҳам францияликлар биринчи хонимнинг бунчалик эркинлигидан мамнун эмасликларини билдириб: «Биз рафиқаси учун эмас, президент учун овоз берганмиз. Бу кетишда у давлат раҳбарини ҳам орқада қолдиради», — деган истеҳзоли фикрларни билдиришган.\nЭммануэль ва Брижит Макрон Франция собиқ президенти Француа Олланддан ҳокимиятни қабул қилиб олиш маросимида, Париж, Елисей саройи, 14 май, 2017 йил.\nШу билан бирга, биринчи хонимлар сиёсатнинг ифлос оламига аралашмаган ҳолда турмуш ўртоғининг барча қарорларини сўзсиз қўллаб-қувватлаши лозим. Билл Клинтон Америка Қўшма Штатлари президенти бўлган даврларда унинг рафиқаси Ҳиллари ўзбошимчалиги учун қаттиқ қораланган ва турмуш ўртоғи учун ҳақиқий хавф сифатида қаралган. Турмуш ўртоғининг ишларида, хусусан, соғлиқни сақлаш масалаларидаги сиёсий иштироки билан Ҳиллари биринчи хонимнинг анъанавий «аёллик кодекси» нормаларини бузган. Ҳатто Клинтон хонимнинг машҳур костюм-шимлари ҳам танқид қилинган, жамоатчилик фикрича, бундай либослар биринчи хонимнинг гардероби учун мос эмас. Шуниси ажабланарлики, Ҳиллари Клинтоннинг давлат раҳбарининг иккинчи даражали ролни бажарувчи рафиқаси бўлганидаги паст рейтинги унинг ўзи мустақил сиёсий фаолият билан шуғулланишни бошлаганида ақл бовар қилмайдиган қўллаб-қувватлаш ва машҳурликка алмашди. Бу эса биринчи хоним ўз вазифалари доирасидан ташқарига чиқмаслиги, ҳар доим эрининг соясида қолиши кераклигини тасдиқлайди.\nБиринчи хоним «аёллик» дрес-коди ва эркаклар ишларига аралашмасликдан ташқари, имо-ишора, юз ифодалари ва гапириш услуби билан ҳам кўпчиликнинг диққат марказида бўлади. Масалан, Мишель Обама «қўпол» ҳаракатлари, тишлари орасидан чиқмайдиган «назокатсиз» табассуми ва оёқларини бир-биридан керган ҳолда туриши каби ноқулай ҳолатлари учун ҳам яхшигина танқид остида қолган.\nМишель Обама жиянлари билан биргаликда Оқ уйда безатиладиган расмий арчани кутиб олмоқда, 2016 йил 25 ноябрь\nБойлигини кўз-кўз қилмаслик\nБиринчи хонимнинг елкасида уддасидан чиқиш мумкин бўлган жуда мушкул вазифа бор — президентнинг рафиқаси ҳар доим давлат хазинасига қўл теккизмаган ҳолда бенуқсон кўриниши керак. Бироқ камтаргина бўлиб юриш кўплаб сиёсатчиларнинг аёллари учун доимо муаммо туғдиради. Масалан, Мексиканинг собиқ биринчи хоними Анжелика Ривера ўзининг дабдабали ва юмшоқ қилиб айтганда, қулай ҳаёт тарзидан умуман хижолат тортмайди. Ўз ватанида машҳур бўлган актриса қиммат косметик муолажаларсиз, машғулотларсиз, Gucci ва Dior кийимларисиз ҳаётини тасаввур қила олмайди. Ривера нархи баъзида оддий мексикаликнинг йиллик маошидан ўнлаб баравар юқори турадиган кийимлари учун бирор марта ҳам танқид қилинмаган. Анжеликанинг «иштаҳаси» шу кунгача пасайгани йўқ: 2019 йилнинг баҳорида Энрике Пеня Ниэтодан ажрашгани эълон қилингандан сўнг, собиқ биринчи хоним собиқ турмуш ўртоғидан 35 та ҳашаматли автомобиль, Мехико шаҳридан данғиллама уй ва келгуси 12 йил давомида «оддий» йўловчилар билан учмаслик учун шахсий самолётдан фойдаланишни талаб қилган.\nАнжелика Ривера ва Мери Тодд\nТарихда президент рафиқаларининг бундай талаблари кўп учрайди. Авраам Линколннинг рафиқаси Мери Тодд ҳам Америкадаги фуқаролар уруши пайтида қимматбаҳо базм либоси сотиб олгани учун жамоатчилик томонидан тез-тез танқид қилинган. Раиса Горбачёванинг чет элдан келтириладиган костюмлари ҳам доимий молиявий қийинчилик ва етишмовчиликларни бошдан кечираётган совет халқини таажжубига сабаб бўлган.\nБу борада Мелания Трампни ҳам борига қаноат қиладиган аёл деб бўлмайди. Оммавий ахборот воситалари 2950 долларлик Delpozo либосидаги «Ҳеч бир бола оч қолмаслиги керак» деган сўзларни айтишдан уялмаган биринчи хонимни узоқ вақт муҳокама қилди. Меланиянинг 25 каратли олмос узуги, шунингдек, 2017 йилда Сицилияда бўлиб ўтган «Катта еттилик» саммитида кийган Dolce & Gabbana’га тегишли 51 минг долларлик пальтоси ҳам турли муҳокамаларга сабаб бўлди.\nDolce & Gabbana пальтосидаги Мелания Трамп ва Раиса Горбачёва\nБиринчи хонимларнинг кундалик жадвали турли тадбирларни қамраб олади: иш юзасидан учрашувлар, дипломатик сафарлар, ижтимоий, хайрия ва маданий лойиҳалар ва албатта, кечки зиёфатлар. Агар эркаклар учун дрес-код деярли ҳар доим юқори сифатли шим костюм билан чекланса, сиёсатчиларнинг хотинлари вазиятга мос образ танлаш учун анчагина бош қотиришларига тўғри келади.\nГарчи юқорида Ҳиллари Клинтон ва унинг қимматбаҳо костюм-шимлари ҳақида гапирган бўлсак-да, бу борада Мелания Трампни ўринсиз кийиниш бўйича рекордчи деб аташ мумкин. АҚШнинг биринчи хоними 2017 йилда рўй берган «Харви» тўфонидан кейин маҳаллий аҳолини қўллаб-қувватлаш учун Техасга 12 сантиметрли пошнали туфлида келиб, америкаликларни ҳайратда қолдирган.\nМелания Дональд Трамп билан Техасга «Харви» тўфони оқибатида маҳаллий аҳолини қўллаб-қувватлаш учун кетмоқда, 29 август, 2017 йил\nБундан ташқари, Мелания иммигрант болалар яшайдиган болалар уйига ташриф буюрганида «Умуман олганда, менга фарқи йўқ» ёзуви туширилган куртка кийиб олган. Америка Қўшма Штатлари биринчи хонимининг бундай танлови катта шов-шувга сабаб бўлган бўлса-да, жамоатчилик билан алоқалар раҳбари: «Бу шунчаки куртка, холос», деган изоҳ билан чекланган.\nМелания Трамп АҚШ—Мексика чегарасидаги иммигрант болалар уйига ташриф буюрганидан сўнг, 2018 йил 21 июнь.\nЧекиш мумкин эмас\nЁмон одатларни тарғиб қилиш, албатта, биринчи хонимнинг вазифалари рўйхатида йўқ. Мантиқан ўйлаб қаралганда ҳам сиёсатчиларнинг хотинларини сигарет чекаётганида тутиб олиш деярли имконсиз. Шунга қарамай, сиёсат оламининг ўз вақтида замонавий зиёлиси ҳисобланган Жаклин Кеннеди 12 ёшидан бошлаб 2-3 қути сигарет чеккан, ҳатто ҳомиладорлик пайтида ҳам бу зарарли одатини ташламаган. Гап шундаки, сигареталар АҚШнинг биринчи хонимига стресс ва семириш билан курашишда ёрдам берган. Лекин ҳар қандай расмий тадбирда фотосуратчиларга унинг имижига путур етказмаслик учун президентнинг рафиқасини қўлида тамаки тутган ҳолда суратга олиш қатъиян ман қилинган.\nБиринчи хонимлар билиши шарт бўлган яна бир нарса — бу қиролича қабулида амал қилинадиган одоб-ахлоқ қоидаларидир. Дарҳақиқат, ушбу тадбир давомида оммавий ахборот воситаларининг ўткир нигоҳлари президент рафиқаларининг ҳар бир ҳаракатига, либосидаги деталларга ва ҳатто юз ифодаларига қаратилади. Энг қизиқ томони шундаки, ҳазрати олиялари билан учрашганда амал қилиш шарт бўлган ахлоқ қоидаларининг аниқ рўйхати мавжуд бўлиб, уларни эслаб қолиш осон. Аммо бу ҳаддан ташқари ҳиссиёт билан боғлиқми ёки бундай воқеа пайтида ҳаяжонланиш муқаррар ҳолми — ҳар ҳолда бундай вазиятларда биринчи хонимлар барибир хатога йўл қўяди. Қиролича билан мулоқот қилишдаги энг муҳим қоида — унга қўл узатмаслик, унинг ўзи биринчи бўлиб қўл узатган бўлмаса, албатта. Мишель Обаманинг қироличани орқа томондан «қучоқлаган» ҳолатини эса муҳокама қилмаган одам қолмаган ҳисоб. Ўшанда Елизавета II қироличага хос бўлган олийжаноблик ва донолик билан, қулай ва дўстона муҳитни сақлаган ҳолда ўзини президент рафиқасининг хатосига эътибор бермагандек тутган.\nБундан ташқари, «қироллик одоби»нинг яна бир нечта стандарт қоидалари бор: қироличага юз ўгириш ва уни суратга олиш одобсизлик ҳисобланади. Анъанага кўра, учрашув пайтида ҳазрати олиялари ҳар доим ташаббусни ўз қўлига олади: у биринчи бўлиб саломлашиш учун қўл чўзади, ҳаммадан аввал ўтиради, суҳбатни ҳам биринчи бошлайди. Қиролича билан учрашувда «Қирол нутқи» фильмининг машҳур эпизодида аниқ кўрсатилгандек, тилингизга эҳтиёт бўлиб, аввал «ҳазрати олиялари» деб гап бошлашингиз, кейин эса «хоним» деб мурожаат қилишингиз керак.\n«Биринчи хонимлар клуби» ёки аёллар бирдамлиги\nОдатда биринчи хонимларнинг бир-бирлари билан дипломатик муносабатлари эрлари ўртасидаги сиёсий «дўстлик»дан кам бўлмайди. Расмий тадбирларда улар дўстона бўлиши, суҳбатни давом эттира олиши, бир-бирига ҳурмат билан муносабатда бўлиши ва «ҳамкасбини» қийин аҳволга солмаслиги керак. Масалан, Мелания Трамп турмуш ўртоғининг инаугурациясини нишонлаш чоғида АҚШнинг собиқ биринчи хоними Мишель Обама совға келтирганида уни жуда чиройли кутиб олган. Аммо ўша лаҳзада Мишелнинг шошиб, совғани қаерга қўйишни билмай ноқулай вазиятда қолганини кўпчилик яхши эслайди, чунки анъанага кўра, улар биргаликда суратга тушиши керак эди, табиийки, бундай вазиятда совға ортиқча. Шу туфайли Мишель катта танқидга учраган бўлса-да, одоб-ахлоқ қоидалари бўйича мутахассислар бундай вазиятга олдиндан тайёр бўлиб, бу каби ноқулайлик яратмаслиги керак бўлгани учун Меланияни айблашган.\nДональд ва Мелания Трамп, Барак ва Мишель Обама янги президентнинг инаугурациясида, 2017 йил 20 январь\nБундай хатолардан Мишель ҳам холи эмас. 2013 йилда у Хитойнинг биринчи хоними Пенг Лиюанга нисбатан ўзини жуда ёмон тутган, ҳатто ҳақоратли муносабатда бўлган: Мишель охирги лаҳзаларда Калифорнияда бўлиб ўтиши режалаштирилган АҚШ—Хитой саммитига келишдан бош тортган. Хитойнинг биринчи хонимига саммит давомида ҳамроҳлик қилишга олдиндан ваъда берган Мишель бирданига қизлари билан Вашингтонда қолишини эълон қилган. Хитой томони бу хабарни жуда ёмон қабул қилган, чунки Пенг Лиюань америкалик «ҳамкасби» билан учрашишни анчадан бери кутарди. «Мишель (Обама) Си Цзиньпин оиласига дўстона муносабатда бўлмаслиги мумкин ёки ҳақиқатан ҳам унинг бошқа муҳим ишлари бордир. Аммо банд бўлиш бундай тадбирни ўтказиб юбориш учун баҳона бўлолмасди», — дея ўз фикрини билдирган Хитой вакили.\nБиринчи хонимлар — Пенг Лиюань ва Мишель Обама 2014 йилда Мишелнинг Хитойга расмий ташрифи чоғида учрашишган\nБиринчи хоним, шунингдек, мамлакатида бўлиб турган хорижий давлатлар раҳбарларининг рафиқаларига ҳамроҳлик қилиши лозим. 2017 йилда Мелания Трамп Япония бош вазири Синдзо Абэ ва унинг рафиқаси Акиэ Абе билан Оқ уйга ташриф буюрганида бу анъанани очиқчасига бузди. У Акиэ билан фақат Вашингтонга келганида учрашган, лекин шаҳар бўйлаб режалаштирилган саёҳатлар пайтида Меланияни вазирнинг рафиқаси билан бирга кўришмаган.\nЯхши кайфиятда бўлиш\nҲар қандай туйғуларни, айниқса, салбий ҳисларни яширмаслик президент рафиқалари учун ўта одобсизлик ҳисобланади. Ҳамма турлича феъл-атворга эга, лекин биринчи хонимларнинг хулқи ҳақида гап кетганда, ҳатто «бир зумда ёниб кетувчи» характер эгаси ҳам бу масалада ўз устида ишлаши шарт. Масалан, Мелания Трамп Саудия Арабистонига бўлган дипломатик ташриф чоғида маҳҳалий аҳолида ёмон тасссурот қолдирган. Ўша пайтда Қўшма Штатларнинг собиқ биринчи хоними жаҳл қилган ҳолда қўлини эридан кескин тортиб олганини айтмаса, айтарли ҳеч нарса бўлмаган. Аммо шу ҳаракати билан турмуш ўртоғига ҳурматсизлик қилгани муҳакамаларга сабаб бўлган.\nАммо Исроил бош вазирининг рафиқаси бу борада Меланияни ортда қолдиришга улгурган. Сара Нетаньяхунинг ҳаракатларини кузата туриб, бундай этикет қоидалари у учун бир тийинлик аҳамиятга эга эмаслигини тушуниш қийин эмас. Мисол учун, Украинага ташрифи чоғида Сара каравай нонининг бир бўлагини ҳамманинг кўз олдида ташлаб юборган. Аммо кейинроқ сиёсатчининг рафиқаси нон бўлагини тасодифан тушириб юборганини даъво қилиб, вазиятдан чиқиб кетган бўлса-да, жуфтликни Украинага олиб борган самолёт капитани билан бўлган можароси ҳақидаги миш-мишлар Саранинг ёмон феъли ҳақидаги тахминларни тасдиқлайди. Маълум бўлишича, мазкур жанжалга вазир рафиқасининг самолёт экипажи уни яхши кутиб олмагани сабаб бўлган.\nМамлакатлар маданиятини билиш\nДипломатик сафарлар пайтида, айниқса, Ғарб урф-одатларига ўхшамайдиган мамлакатларга ташриф буюрганда биринчи хонимларнинг кийган либоси, таққан аксессуарлари сиёсий ва маданий нуқтаи назардан синчковлик билан диққат марказда бўлади. Масалан, Саудия Арабистонига ташриф буюрган Мишель Обаманинг боши очиқлиги маҳаллий аҳолини қаттиқ ғазаблантирган — ҳатто Twitter’да «Мишель Обама одобсиз» хештеглари пайдо бўлган ҳам. Аслида АҚШ биринчи хонимининг кийими дипломатик протоколга ва Ғарб аёлларининг Саудия Арабистонига ташрифининг одатига тўғри келган бўлса-да, Мишель ва унинг маслаҳатчилари мусулмон мамлакат маданиятини ҳурмат қилиши керак эди. 2017 йилда Мелания Трамп АҚШнинг собиқ биринчи хонимидан ўрнак олиб, Ар-Риёд сафарида рўмол ўрашдан бош тортди. Албатта, бу воқеани оммавий ахборот воситалари ҳам эътиборсиз қолдирмади, лекин ҳозирда бундай ҳолатлар тез-тез содир бўлмоқда ва бу мусулмон мамлакатларида аёллар эркинлигини чеклайдиган қатъий қоидаларга қарши ўзига хос норозиликка айланиб бормоқда. Салбий реакцияга қўшимча равишда Меланиянинг бу ҳаракати бутун дунёдаги кўплаб аёлларнинг қўллаб-қувватлашига сазовор бўлди.\nМелания ва Дональд Трамп Саудия Арабистонига ташрифи чоғида, 2017 йил 20 май\nКалта юбка ва елкаси очиқ либос киймаслик\nМашҳур сиёсатчиларнинг аёллари қадди-қоматларини очиқдан очиқ омма олдида кўрсатмасликлари аниқ ва осон бажариладиган талаб каби кўринади. Бироқ бу қоида биринчи хонимлар томонидан мунтазам равишда бузилади. АҚШнинг 4-президенти Жеймс Медисоннинг рафиқаси Долли Медисон ҳаддан ортиқ очиқ либослари учун мунтазам равишда танқид остига олинган. Элеанор Рузвельт чўмилиш кийимида суратга тушган «илк» биринчи хоним эди, бу айниқса ўша пайтда дадил ва провокацион ҳаракат сифатида қаралган. Мишель Обаманинг 2009 йилда Буюк Каньонга саёҳати пайтида калта шортида намоён бўлиши жамоатчиликнинг ҳақиқий норозилигига сабаб бўлган. Кейинчалик собиқ биринчи хоним бу унинг энг катта хатоларидан бири эканини тан олган.\nПапанинг «қора» қоидаси ва «оқ имтиёз» кимларга берилган?\nҲеч кимга сир эмаски, Ватикан ўзига хос ёзилмаган қоидаларига эга. Унга кўра, Папа билан учрашувда аёлларга камтарона қора кийим кийиш тавсия этилади: узун енгли кўйлак, шунингдек, бошини шарф, тўр ёки шляпа билан ёпган маъқул. Гарчи бир мунча вақтдан бери Папа атрофидагилар учун бу қоидалар унчалик қаттиқ бўлмаган бўлса ҳам, биринчи хонимлар томонидан юз берадиган энг кичик хатолик ҳам католик черкови ва Папага нисбатан ҳурматсизлик саналади. Мисол учун, 2018 йилда Франциянинг биринчи хоними Брижит Макрон Папа Френсис қабулида бўлганида бир амаллаб «қора» дрес-код кийган бўлса-да, бошини ёпишни унутиб, хато қилган, натижада Макроннинг рафиқаси оммавий ахборот воситаларининг бош мавзусига айланган.\nБрижит Макрон ва Папа Френсис Ватиканда, 26 июнь, 2018 йил\nТаъкидлаш жоизки, АҚШнинг биринчи хоними бу анъанани бузмаган. Ватикандаги учрашувда кийиниш услуби бўйича таниқли Мелания Трамп ва президентнинг қизи Иванка бошларини қора тўр билан ёпган ҳолда жуда нафис кўринган.\nМелания ва Иванка Трамп Ватиканда Папани кутиб олишмоқда, 2017 йил 22 май\nҚизиғи шундаки, «қора» қоидада айримлар учун алоҳида истиснолар ҳам мавжуд: баъзи католик мамлакатларнинг қироллик оилалари аъзолари Папа билан учрашганда оқ кийимда келиш ҳуқуқини берувчи — «оқ имтиёз» (французча Privilège du blanc)га эга. Бундай истисно Испания қироличалари (София ва Летиция), Бельгия (Матильда ва Паола), Люксембург олий герцоги Мария Тереза, Неапол маликаси Марина ва Монако маликаси Шарлин учун амал қилади. Албатта, бундай имтиёз ҳамма учун эмас. Шу сабабли ҳам 2006 йилда Буюк Британия собиқ бош вазири Тони Блернинг рафиқаси Чери Блернинг Папа Бенедикт XVI қабули вақтида оппоқ костюм кийгани атрофдагиларнинг кескин танқидига сабаб бўлган.\nҚоидаларни қачон бузиш мумкинлигини ҳам билиш керак\nБошқа қоидалар сингари одоб-ахлоқ қоидалари ҳам истиснолар ва қонунбузарликларга йўл қўяди, чунки уларнинг баъзилари эскирган. Бундан ташқари, айрим ҳолларда протоколга риоя қилмаслик бузилган қоидадан кўра кўпроқ маъно ва фойда келтириши мумкин, айниқса, ижтимоий масалаларда. Гарчи бу осон иш бўлмаса-да, биринчи хоним томонидан тўғри амалга оширилган протоколга қарши «жиноят» нафақат жамоатчиликдан ижобий жавоб олиши, балки бир зумда эрининг сиёсий рейтингини кўтариши ҳам мумкин.\nПапа Иоанн Пол II 1982 йил 7 июнда Ватиканга ташрифи чоғида АҚШ президенти Рональд Рейган ва биринчи хоним Нэнси Рейган билан саломлашмоқда\nМисол учун, бир вақтлар Нэнси Рейган Ватикан протоколини бузиши мумкинлигини ўйлаб ҳам ўтирмай, Папа Иоанн Пол II дан тўғридан-тўғри гиёҳвандликка қарши курашиш билан шуғулланишни сўраган. Ўшанда ҳеч ким АҚШнинг биринчи хонимини қоидани бузганликда айблашга журъат эта олмаган. Худди шундай вазият Бразилия биринчи хоними Мишель Болсонаро турмуш ўртоғининг инаугурациясида имо-ишора тилида гапириб, протоколга қарши чиққан. Бундай ҳаракати билан Мишель эшитиш қобилияти чекланган одамларнинг ҳуқуқларини фаол қўллаб-қувватлашини кўрсатди ва жамоатчиликдан жуда илиқ жавоб олди. «Бу сайловлар илгари эшитилмаганларга овоз бўлади. Бразилияликларга тинчлик, хавфсизлик ва фаровонлик керак. Бу ҳамма ҳурмат қиладиган мамлакат бўлади», деб ваъда берди президентнинг рафиқаси. Сайлов пайтида Мишель эрининг сайловолди материалларини имо-ишора тилига таржима қилган, бу Жаирнинг ғалабасида муҳим рол ўйнаган.\nЖаир ва Мишель Болсонаро, 28 октябрь 2018 йил\n19:36 Бугун 1360\n19:24 Бугун 1724\n18:54 Бугун 9515\n18:47 Бугун 5025\n12:09, 25.01.2022 106378\n00:52 Бугун 80888\n00:19 Бугун 71293\n02:41 Бугун 68512


10 Ноябрь 18:34\nNUR-SULTAN. Kazinform – ҚР Президенти Қасим-Жомарт Тоқаев ШҲТга аъзо давлатларига ўзаро ҳисоб-китобларда миллий валюталар улушини кўпайтиришни таклиф қилди, деб хабар беради Kazinform мухбири.\n«Протекционизмнинг кучайиши ва халқаро таъминот занжирларининг узилиши бизнинг ташкилотимизнинг иқтисодий салоҳиятини очиб беришни долзарб масалага айлантиради. 2025 йилгача ШҲТни ривожлантириш стратегиясини амалга ошириш бўйича ҳаракатлар режасини тасдиқлаш ўзаро савдони тиклаш ва кенгайтиришга ҳисса қўшади деган умиддамиз», - деди Қасим-Жомарт Тоқаев ШҲТ саммитида.\nҚР Президенти ушбу муаммони ҳал қилиш лойиҳа фаолиятини молиялаштириш механизмларини яратиш бўйича музокараларни тезлаштиришни талаб қилишини таъкидлади ва ўз таклифини билдирди.\n«Бундай ишларга яхши туртки ўзаро ҳисоб-китобларда миллий валюталар улушини босқичма-босқич таъминлаш бўйича йўл харитасини қабул қилиш, шунингдек, Евроосиё молиявий маслаҳат механизмини яратиш бу каби ишларга янги туртки беради», - деб хулоса қилди Давлат раҳбари.


Аёлнинг ҳийласига учган йигит » Ўзбекистон янгиликлари – Zamin.uz\n21 февраль 2019, 17:02\nШавкат оилада ёлғиз ўғил фарзанд. Коллежни битиргач шаҳар марказидаги бир тўйхонада меҳнат қила бошлади. Табиатан содда, меҳрибон ва сахий йигит жамоада ҳам анчагина ҳурмат-эътибор қозонди. Одатда ўта ишонувчанлик ва соддалик ҳам инсонга зиён келтиради. Иш жойидаги турмушидан ажрашган бир фарзандли ёлғиз аёлнинг нозу карашмаларига боши айланиб, аёл макрининг тўрига илинди-қолди.\nКўр-кўрона уйғонган “муҳаббат” уларни яширинча шаръий никоҳ ўқитишга ундади. Шавкатни ҳоли-жонига қўймай, тезроқ оила қуришга даъват қилаверган Моҳина шаръий никоҳни ҳам ўзи топган “диний уламо” орқали ўқитди.\nАслида унинг мақсади оила қуриб бахтли бўлишмиди? Асл мақсад йигитдан ўзининг моддий манфаатлари йўлида фойдаланиш ва маҳаллада ўзини эрли жувон қилиб кўрсатган ҳолда турли миш-мишлардан халос бўлиш эди. Шавкат Моҳина билан оила қурганини ота-онасидан сир тутиш учун ўз уйида тунар, сурункали иш қолдириб, Моҳинанинг уйига меҳмондек келиб-кетарди. Моҳина эрининг йўқлигидан фойдаланиб, дугонаси Дилсўз билан тунда вақтичоғлик қиларди. Шавкатнинг хатти-ҳаракатидаги ўзгаришлар онани ўйлантириб қўйди. Фарзандини унинг ҳамкасбларидан суриштириб, калаванинг учини топди. Ўғлининг бу номаъқул ишидан дили хира тортди.\nЯхши гап билан фарзандининг кўнглига қўл солди, ҳаммасини тўғри тушунтирди, яхши йўлга бошлади. Шавкат энди воз кечай деганида аёлнинг айёрона ҳийлалари фикрларни чалкаштириб юбораверди. Шу зайлда олти ой ўтди. Содда йигитнинг ишончига кириб олган Моҳинанинг ўрганган кўнгли ўртаниб қўймади. Бир хил чеҳра, бир хил гап-сўзлардан зерикиб қолди чоғи яна қизчасини онасига ташлаб кунлаб бедарак кетиб қолаверди. Қизидан хавотирланган онаси куёвидан Моҳинани уйга топиб келишини илтимос қилди. Ўзбошимчалик билан тунги ҳаётга мослашиб қолган Моҳина сохта эрининг тергашига тоқат қила олмади. Борган сари уларнинг муносабатлари совуқлашиб, кўнгил масофалари йироқлаша бошлади. Дилсўзнинг уйида яшаб, бегона эркаклар билан танишувлар, учрашувлар ва ҳар куни янгидан-янги муҳаббат ҳикояларини яратаверди.\n“Қинғир ишнинг қийиғи қирқ йилда ҳам чиқар” дейишади. Хотинининг хиёнатидан хабар топган йигит ундан ортга қайтишини сўради. Эрининг сўровига пинагини ҳам бузмаган Моҳина “Қўлингдан келганини қил, ёнингга бормайман” деб жаҳл қилди. Шавкат энди Дилсўзга қўнғироқ қилиб “Дугонангга айт, агар ҳозир уйга келмаса, қизини олиб чиқиб кетаман. Қайтганида, қизчани ҳам қайтараман” – дейди. Шавкатнинг жаҳлини жиловлай олмай, иродасизлик қилгани ҳолига вой бўлди.\nЙигитнинг тутган йўли ишбилармон ойимчаларга жуда қўл келиб қолди. Улар шу заҳоти туман ИИБга бола ўғирлангани ҳақида хабар бериб, ҳаммани оёққа турғазди. Мақсад Шавкатнинг устидан қилинган шикоятни қайтариб олиш эвазига мўмайгина пулга эга чиқиш эди. Аммо Моҳинадан дарак бўлмагач яна у билан боғланди. Вазиятдан хабар топиб, қизчани соғ-саломат уйига қайтарди. Аммо энди ҳолат анча оғир. Унга нисбатан қўзғатилган иш Жиноят ишлари бўйича Олмазор тумани судида кўриб чиқилди. Ушбу ҳолат бўйича ҳуқуқий баҳо берилиб, адолатли иш юритилди.\nШавкатнинг ёшлиги, муқаддам судланмагани, маҳалла фуқаролар йиғини ва Ўзбекистон ёшлар иттифоқи кафолат хати бергани, судланувчининг судда фаол иштирок этгани ҳамда ўз ихтиёри билан болани онасига қайтаргани сабаб унга 1 йил қамоқ жазоси тайинланди.\nСудланувчи суд якунида ўз ишидан пушаймонлиги, қасддан бу жиноятни содир этмагани, аксинча рашк туфайли ўзининг назоратини йўқотиб қўйганини маълум қилди. Шунингдек, Моҳина билан ҳам ришталарни узди.\nСуд ҳукмида фоҳишалик билан шуғулланган аёл, бундай қинғир ишга имкон яратиб берган шахслар ва икки ёшнинг қонуний никоҳи қайд қилингани ҳақида гувоҳномаси бўлмаса-да, уларга шаръий никоҳ ўқилганлик ҳолати бўйича тегишли мутасадди органларга тақдимнома киритилиши белгиланди.\n– Ҳақиқатдан мазкур жиноят бўйича тўпланган далиллар асосида жиноят содир этилгани ўз тасдиғини топди, – дейди Жиноят ишлари бўйича Олмазор туман суди судяси Мусо Юсупов. – Қонунда ушбу ҳолатлардаги жиноятлар бўйича 5 йилдан 10 йилгача озодликдан маҳрум қилинган бир вазиятда содир этилган жиноят ўз турмуш ўртоғини топиш мақсадида қилингани ҳамда жабрланувчининг даъвоси йўқлиги, Ўзбекистон ёшлар иттифоқи марказий кенгаши, маҳалла фуқаролар йиғинининг кафолатлари эътиборга олинди ва суд қонунда белгиланган жазонинг энг кам муддатини белгилади.\nҲаётда ўз йўлини тополмай, маккора аёлнинг ҳийласига учган йигит ҳуқуқий маданиятининг пастлиги, қонунни яхши билмаслиги ва қизиққонлигидан бугун ота-онаси, яқинлари маҳалла-кўй олдида боши эгик. Тарбияли бўлиш, аввало, инсон ақл-заковатига ҳам боғлиқ. Ўткинчи ҳисларга берилиб, ўт билан ўйнашган Шавкат ўз келажагига ҳам зарар етказганини англаганида кеч бўлган эди.\nЯнгиликлар » Жамият » Аёлнинг ҳийласига учган йигит\n19:59 Ўзбекистон U-23 мураббийи Тожикистонга қарши кечган ўйинни «фантастик», деб атади\n19:39 Тиллаларни ютиб учмоқчи бўлган йўловчи тўхтатиб қолинди\n19:20 Тожикистон билан дуранг ўйнаган Ўзбекистон U-23 Осиё чемпионатига йўлланма олди\n19:13 Жисмоний шахсларга таксичилик қилиш учун рухсат берилиши кутилмоқда\n18:57 Нурмагомедов Макгрегорнинг баёнотига муносабат билдирди\n18:17 Гулнора Каримовани ким «ўлдирди»? (1-мақола)\n17:20 Эмомали Раҳмоннинг қудаси бўлган Алоқа агентлиги раиси қидирувга берилди\n16:53 Талабаларга шартнома тўловларининг иккинчи ярмини тўлаш муддати 15 апрелга қадар узайтирилди\n16:33 Дуонинг тиббий муолажага таъсири қандай?\n16:14 Криштиану Роналдунинг "сирли" рафиқаси (фото)\n15:54 Қандай аёлга уйланган маъқул?\n15:34 Инсонларнинг ўлимдан олдин нимани ҳис қилиши маълум бўлди\n12:47 “Зирапча” реалити шоуси қаҳрамони Моҳина Заполская: «Биз кутилмаганда машҳур бўлиб кетдик!» (видео)\n16:24 Йигитали Мамажонов эгизакларидан сўнг яна фарзандли бўлиш арафасида\n17:06 Қозоғистонлик ёлғиз аёл ўзбекистонлик эркакни ўлдирганликда айбланмоқда\n14:05 “14 йил аввалги шаръий никоҳни қонуний расмийлаштирмоқчиман...”\n21:58 Тўйдан олдин фотосессия қилдириш гуноҳми?\nЎзбекистон Марказий Осиёда мева экспорт қилиш бўйича етакчи бўлди\nЗиёрат туризми: Ҳиндистоннинг имом ва ислом уламолари делегацияси Ўзбекистонга ташриф буюрди\nМирзиёевнинг БААга ташрифи доирасида 10 млрд доллардан ортиқ ҳажмдаги келишувларга эришилди\nАбу-Дабида Шавкат Мирзиёевни расмий кутиб олиш маросими (фото)\nДеҳқонободда она ва бола саломатлигига эътибор суст(ми)?\nҒузорда боғча қурилиши учун ажратилган маблағ қаерга кетди…?\nТиллаларни ютиб учмоқчи бўлган йўловчи тўхтатиб қолинди\nЖисмоний шахсларга таксичилик қилиш учун рухсат берилиши кутилмоқда\nТалабаларга шартнома тўловларининг иккинчи ярмини тўлаш муддати 15 апрелга қадар узайтирилди\nШерматов: “Президентимиз ўқитувчининг маошини 1000 долларга етказиш кераклигини кўп айтганлар”\nТошкентда ўқувчи парта устига чиқиб рақсга тушди (видео)\nЭмомали Раҳмоннинг қудаси бўлган Алоқа агентлиги раиси қидирувга берилди\nКриштиану Роналдунинг "сирли" рафиқаси (фото)\nОдессадаги даҳшатли ЙТҲда Сильвестр Сталлоненинг қариндоши ҳалокатга учради (видео)\nҚозоғистонда икки кундан бери нефть конлари ёнмоқда (видео)\nНур-Султонда учта автобус ва тез ёрдам машинаси тўқнашиб кетди (видео)\nВенесуэла президенти “Эртуғрул” сериали ҳақидаги ўз фикрини баён қилди\nБААда яшин уриши натижасида 1,1 миллион дирҳамлик 35 та лочин нобуд бўлди\nTelegram’да ёзишмани тўлиқ ўчириш имкони пайдо бўлди\nХитойда водородда юрувчи автомобиль намойиш қилинди\nЎзбекистон U-23 мураббийи Тожикистонга қарши кечган ўйинни «фантастик», деб атади\nТожикистон билан дуранг ўйнаган Ўзбекистон U-23 Осиё чемпионатига йўлланма олди\nНурмагомедов Макгрегорнинг баёнотига муносабат билдирди\nШукуровга жиддий жароҳат етказган хитойлик футболчи аравача билан уни йўқлашга борди (фото, видео)\nКонор Макгрегор спортдаги фаолиятини тугатгани ростми?\nМоуриньо Зиданни ҳақиқий мураббий деб тан олмаслигини айтди\n«Реал» Мбаппе учун 280 млн евро таклиф қилади\nСурхондарёда апрель ойида илк халқаро бахшичилик санъати фестивали бўлади\nАлишер Узоқов: "Жаҳонгир Отажоновга "Cover Up"дан икки киши чиқиб кетиши керак деганим рост, аммо..." (видео)\nСитора Фармонова: "500 еврога танамни кўрсатмайман" (видео)\nАлишер Узоқов Жаҳонгир Отажоновга жавоб қайтарди: "Худога солдим" (видео)\nЖаҳонгир Отажонов «Тhе cover up» лойиҳаси ҳақида кескин гапирди (видео)\nЎзбек примадоннаси кўчирмакашми?! (видео)\nШаҳзодадан кутилган клип премьераси: «Соғиниб»\nДуонинг тиббий муолажага таъсири қандай?\nҚандай аёлга уйланган маъқул?\nИнсонларнинг ўлимдан олдин нимани ҳис қилиши маълум бўлди\nМаккажўхорининг фойдали ва зарарли хусусиятлари\nИшчанликни сусайтирувчи ва оширувчи маҳсулотлар маълум қилинди\nОвқатланишимизга доир Пайғамбаримиз алайхиссаломнинг ўгитлари...\nДуо ижобат бўлиши учун нима қилиш керак?


Uybor.uz Telegram’даги боти ёрдамида уй сотиб олиш имкониятини тақдим этади\n09:14 / 10.03.2016\nБугунги кунда деярли ҳар бир смартфонда бор бўлган Telegram мобил дастурининг қулайликларидан бизнесда кенг фойдаланилмоқда. Telegram мессенжерида барча алоқалар рўйхати бор — танишларга хоҳ матнли, хоҳ овозли хабар йўллаш, видеолар ва фотосуратларни истаганча юбориб, истаганча қабул қилиш, шунингдек янгилик каналларига обуна бўлиб, сўнгги воқеа-ҳодисалардан хабардор бўлиш мумкин. Унинг яна бир хусусиятидан бири ботлар воситасида уй сотиб олиш имконияти бор.\nХусусан, Тelegram’дан фойдаланган ҳолда уй сотиб олиш ёки квартира ижарага олиш ҳам мумкин. “Uybor.uz”нинг @uybor_bot боти уй сотиб олиш ёки квартирани ижарага олиш имкониятини беради.\nАвваллари фақат рус тилида “гаплашган” бот энди ўзбек тилида ҳам эълонларни юбора оладиган бўлган. Агар мижоз “Uybor.uz”нинг ботидан биринчи марта фойдаланаётган бўлса, у рус тилида мурожаат қилади — “Настройки” (“Созлаш”) бўлимига ўтиб, ботни ўзбек тилида гапириш учун созлаш мумкин.\n“Созлаш” бўлимида нафақат бот тилини ўзгартириш, балки мижозга бир мартада юбориладиган эълонлар сонини 20тагача кўпайтириш, эълонларни веб кўринишли қилиш, шунингдек, обунани бекор қилиш мумкин. Обуна — @uybor_bot’нинг янги версиясидаги энг фойдали янги имкониятлардан бири ҳисобланади.\nМасалан, мижоз Юнусобод туманидан бир ойлик ижара нархи 150 шартли бирлик бўлган бир хонали хонадонни ижарага олмоқчи. “Ижара” бўлимига кириб, нарх оралиғи, зарур туман, хона сони бўйича керакли сўровларни киритиб, “Кўрсатиш”ни босилса, “Uybor.uz” сайтидаги бешта мос эълон кўрсатилади. “Кейинги эълонлар” тугмасини босиб, яна бешта эълонни кўриш мумкин.\nБаъзида кетма-кет 30та эълонни кўриб чиқишга тўғри келади, ҳатто эълон берувчиларнинг уч-тўрт нафари билан телефонлашиш мумкин. Лекин ҳеч бири маъқул келмаса, бир қанча вақтдан кейин янги эълонлар қўшилишини кутмасдан, шунчаки “Кейинги эълонлар”нинг остидаги “Обуна” тугмасини босиб қўйиш кифоя — “Uybor.uz” сайтига сўровларингизга мос эълон қўшилиши билан бот уни сизга етказади.\nКвартира ижарага олиш ёки уй сотиб олиш — Telegram’даги @uybor_bot таклиф қиладиган кенг имкониятлардан бири, холос. Мазкур бот Telegram’дан чиқмасдан туриб, янги офис топиш, уни ижара ёки сотилиш нархлари билан танишиш, шинам ва кенг ҳовлиларнинг нархи қандай бўлаётгани ҳақида бохабар бўлиш, мақбул эълонни бошқа яқинлар билан бўлишиш имконини ҳам беради.\nЗамонавий ва муҳташам уй ва офисларни “Uybor.uz” билан бирга, илғор ва ақлли технологиялардан фойдаланган ҳолда излаш тавсия этилади!


Ироқдаги қуролли гуруҳлар томонидан гаровга олинган фуқаросини озод этиш мақсадида кўрилган чоралар¸Филиппин ҳукуматини террорга қарши курашни тўхтатганлигини англатмайди¸деб билдирди Филиппин расмийси.\nМамлакат Президентининг вакили Игнасио Буней Филиппин террорга қарши курашда аниқ мақсадга эгалигини таъкидлади.\nФилиппин Президенти Глорио Арройо бундан бир неча ҳафта олдин Ироқда хизмат қилган 51 кишилик қўшинга мамлакатни тарк этишни буюрган эди.\nУнинг бундай қарор қабул қилишига ¸ жанггариларнинг Филиппин фуқаросини қўлга олиши сабаб бўлган .\nЎшанда¸ жанггарилар гуруҳи¸ агар Филиппин ҳарбийлари тез орада Ироқни тарк этмаса¸ қўлга олинган Анжело де ла Крузни қатл этишини билдирган.\nАҚШ ва Австралия расмий Маниланинг бундай ҳаракатини танқид қилган эди.